Ўзбекистон Республикаси Президенти 13.03.2019 15:11\nБу галги ташриф Нурота туманидаги “Мармаробод” давлат унитар корхонаси фаолияти билан танишишдан бошланди.\nПрезидентимиз саноатда бозор талабларини ўрганиш, харидоргир маҳсулотлар ишлаб чиқаришни ўзлаштириш ғоят муҳим эканлигини доим таъкидлайди. Зеро, бу товарнинг сифатини, корхонанинг барқарор ишлашини таъминлайди.\nКейинги йилларда ҳам ички, ҳам ташқи бозорда пардозбоп тошларга талаб ошмоқда. Нурота туманида эса бундай тошларнинг катта захираси мавжуд.\nПрезидентимизнинг аввалги ташрифи чоғида берилган топшириққа мувофиқ, “Мармаробод” давлат унитар корхонаси ташкил этилиб, 10 миллиард сўм эвазига 6 гектар дашт ерда замонавий корхона ишга туширилди. Хориждан 655,5 минг долларлик технологик ускуналар келтирилиб, йилига 24 минг квадрат метр гранит тошни қайта ишлаш имконияти яратилди. Қирқ киши доимий иш билан таъминланди.\nБулар – лойиҳанинг биринчи босқичи.\nИккинчи босқичда тош қазиб олиш ва уни қайта ишлашни кластер усулида йўлга қўйиш режалаштирилган. Лойиҳа қувватини йилига 3 миллион квадрат метрга етказиш, маҳсулот турини кўпайтириш ва экспортга йўналтириш кўзда тутилган. Бунинг натижасида йиллик ишлаб чиқариш ҳажми 250 миллиард сўм, экспорт ҳажми 10 миллион долларга етади, бир ярим мингга яқин иш ўрни яратилади.\nДавлатимиз раҳбари корхона маҳсулотларини кўздан кечирар экан, улар хорижий муқобилларидан қолишмаслигини қайд этди. Самарали технологияларни қўллаш, транспорт харажатларини арзонлаштириш ҳисобидан маҳсулот таннархини камайтириш, шу орқали ташқи бозорга чиқиш зарурлигини таъкидлади. Тошни жаҳон стандартлари даражасида чуқур қайта ишлаш учун малакали кадрлар тайёрлаш, ёшларни иш билан таъминлаш бўйича топшириқлар берди.\nШу ерда “National stone” Ўзбекистон – Канада қўшма корхонаси маҳсулотлари ҳам намойиш этилди. Олмалиқда фаолият юритаётган бу заводда тош кукунини зичлаш орқали турли ранг ва ўлчамдаги плиталар ишлаб чиқарилмоқда. Улардан биноларнинг ташқи қисми ва йўлакларини пардозлаш, офислар, ошхона, ювиниш хонаси ва бошқа жойларни жиҳозлашда кенг фойдаланилмоқда. Бундан ташқари, корхонада тайёрланаётган тош кукуни қурилишда, кварц тошлари сув тозалашда қўлланилмоқда.\n“National stone” “Навоий” эркин иқтисодий зонасида яна бир шундай корхона очишни режалаштирмоқда. Бу режа амалга ошса, йилига 75 миллиард сўмлик маҳсулот ишлаб чиқариш, 60 кишини иш билан таъминлаш имконияти яратилади.\nПрезидент ушбу режани маъқуллаб, корхона ривожи учун барча ёрдам кўрсатилишини таъкидлади. Қурилишларда юртимизда ишлаб чиқарилган материаллардан фойдаланиш, маҳаллий тадбиркорларни ҳар томонлама қўллаб-қувватлаш муҳимлигини қайд этди.\nНавоий вилоятида 2019-2020 йилларда қурилиш материаллари ишлаб чиқариш, хитойлик инвесторлар билан ҳамкорликда мармардан саноат ҳайкалтарошлигини ташкил этиш, Нурота тумани ўазғон шаҳарчасини Бош режа асосида ривожлантириш лойиҳалари тақдимоти ҳам ўтказилди.\nДавлатимиз раҳбари мазкур ҳудуд инфратузилмаси ва саноатни ривожлантириш учун бу ерга темир йўл линияси тортиш таклифини билдирди.\nПрезидентимиз 2017 йили Навоий вилоятига ташрифи чоғида Нурота туманидаги “Чашма” зиёратгоҳи атрофини кенгайтириш ва ободонлаштириш, замонавий меҳмонхона қуриш бўйича кўрсатмалар берган эди.\nЎтган йили бу ишлар тўла амалга оширилиб, зиёратгоҳ ҳудуди ўзгача чирой очди. 50 ўринли “Нурота” меҳмонхонаси фойдаланишга топширилди. Манзарали бута ва дарахтлар экилиб, фаввора бунёд этилди. Зиёратчилар ҳордиқ чиқариши учун сўри ва ўриндиқлар ўрнатилди. Музей биноси, Ҳунармандчилик марказини барпо этиш ишлари давом этмоқда.\nШавкат Мирзиёев тарихий қадамжони зиёрат қилди, бунёдкорлик ва ободонлаштириш ишларини кўздан кечирди.\nШу борадаги лойиҳа таклифлари билан танишар экан, Президентимиз зиёратчи ва чет эллик сайёҳлар учун қулайликларни ошириш, талаб юқорилигини инобатга олиб яна 80 ўринли меҳмонхона қуриш, сайёҳларга кўрсатиладиган хизмат турларини кўпайтириб, аҳолини қўшимча даромад билан таъминлаш зарурлигини таъкидлади.\nҚудуқлар қазиш ва томчилатиб суғоришни йўлга қўйиш орқали Нурота туманидаги лалми ерлардан самарали фойдаланиш, дуккакли экинлар етиштириш ва чорвачиликни кенгайтириш, паррандачилик-ғаллачилик кластери ташкил этиш режалари муҳокама қилинди.\nШавкат Мирзиёев ушбу барча чора-тадбирларни қамраб оладиган Нурота туманини комплекс ривожлантириш бўйича ҳукумат қарорини ишлаб чиқиш юзасидан топшириқ берди.\nАҳоли вакиллари – нуронийлар, тадбиркорлар, хотин-қизлар ва ёшлар билан суҳбатда шу каби режалар, Навоий вилояти ва мамлакатимиздаги ўзгаришлар ҳақида сўз борди.\nОдамлар бизга ишониб, эртанги кунга умид билан қараяпти. Бу ишончни ҳар бир раҳбар юрагидан ўтказиб, янгича дунёқараш билан ишлаши, халққа хизмат қилиши керак. Энг муҳим масала – иш жойлари. Ҳамма ҳаракатларимиз аҳолини иш билан таъминлаш, иқтисодиётимизни ривожлантиришга қаратилган, деди давлатимиз раҳбари.\nНавоий иссиқлик электр станцияси юқори даражада саноатлашган ва унга туташ минтақалардаги истеъмолчиларни электр ва иссиқлик энергияси билан таъминловчи асосий манба ҳисобланади. Йирик саноат корхоналари, кичик бизнес ва хусусий тадбиркорлик субъектларининг самарали фаолияти ва аҳолини янада ишончли электр энергияси билан таъминлаш ушбу станцияда амалга оширилаётган инвестиция лойиҳаларига бевосита боғлиқ.\nШавкат Мирзиёев 2017 йил 28 март куни Навоий вилоятига ташрифи чоғида Навоий иссиқлик электр станциясида бўлиб, иккинчи буғ-газ қурилмаси пойдеворига тамал тоши қўйган эди.\nУмумий қиймати 432 миллион АҚШ долларига тенг ушбу иншоотнинг қуввати 450 мегаватт. Қурилиш “Mitsubishi Corporation and MHPS” консорциуми ва Туркиянинг “Calik Enerji” компанияси томонидан амалга оширилмоқда.\nИЭСда ишга туширилган биринчи лойиҳадан фарқли равишда иккинчи буғ-газ қурилмасида жами 200 гигакалория (Гкал) иссиқлик энергияси ишлаб чиқариш кўзда тутилган. Бугунги кунда лойиҳанинг буғ турбина қурилмасида синов-созлаш ишлари олиб борилмоқда.\nПрезидентимиз буғ-газ қурилмаси газ турбинасининг ишлаш жараёнини кўздан кечирди.\nАнъанавий электр станцияларининг фойдали иш коэффицентини ошириш йўлларини излаш бутун дунё технологлари эътиборидаги масала. Буғ-газ қурилмалари ушбу муаммонинг замонавий ечимидир. Иссиқлик электр станцияларининг фойдали иш коэффициенти одатда 40 фоизни ташкил этади. Навоий ИЭСнинг биринчи буғ-газ қурилмасида бу кўрсаткич 57 фоиз бўлса, иккинчисида 61 фоизга тенг.\nБуғ-газ қурилмаси тўлиқ тайёр ҳолда жорий йил сентябрь ойида ишга туширилади.\nДавлатимиз раҳбари эътиборига лойиҳа амалга оширилиши туфайли эришиладиган натижалар ва буғ-газ турбинасининг техник-иқтисодий кўрсаткичлари ҳақидаги тақдимотлар ҳавола қилинди.\nБуғ-газ қурилмаси ишга туширилиши натижасида йилига 3 миллиард 454 миллион киловатт-соат электр ва иссиқлик энергияси ишлаб чиқарилади. Ҳисоб-китобларга кўра, лойиҳа самарасида 1 киловатт-соат электр энергияси ишлаб чиқариш учун шартли ёқилғи сарфи камайиши ҳисобидан йилига ўртача 829 миллион куб метр табиий газ тежалади.\nМамлакатимиз энергетика тизимида 2025 йилгача яна бир қатор замонавий буғ-газ қурилмалари барпо этиш режалаштирилмоқда. Бу, ўз навбатида, минг нафардан ортиқ хизмат кўрсатувчи юқори малакали мутахассис тайёрлаш заруратини келтириб чиқаради.\nПрезидентимиз ушбу эҳтиёжни таъминлаш мақсадида Навоий ИЭС базасида буғ-газ қурилмалари учун ходимлар тайёрлайдиган ўқув маркази ташкил этиш бўйича топшириқ берган эди. Корхонада Япония халқаро ҳамкорлик агентлиги – JICA молиявий кўмагида ўқув маркази ташкил этилди. Ҳозирга қадар бу ерда 166 мутахассис тайёргарликдан ўтди.\nДавлатимиз раҳбари корхона ишчилари ва хорижлик инвесторлар билан суҳбатлашди.\nЭнергетика тизимида амалга оширилаётган бундай йирик инвестиция лойиҳалари мавжуд энергетика қувватларини ошириш, энг муҳими, истеъмолчиларни узлуксиз энергия манбаи билан таъминлашга хизмат қилади. Шунингдек, иқтисодиёт тармоқларини жадал ривожлантириш, ҳудудлар инфратузилмасини тубдан яхшилашга замин яратади. Замонавий технологиялар жорий этилиши эса ёқилғи сарф-харажати ва атроф-муҳитга чиқарилаётган зарарни камайтириш имконини беради.\nПрезидентимиз “Навоийазот” акциядорлик жамиятига ҳам борди.\nМаълумки, “Навоийазот” корхонаси 1964 йилда ишга туширилган. Бу ерда қишлоқ хўжалиги, нефть-газ тармоғи, энергетика ва тоғ-кон саноати эҳтиёжи учун 70 дан ортиқ турдаги маҳсулот ишлаб чиқарилади. Вақт ўтиши билан технологик ускуна ҳамда қурилмалар жисмонан ва маънан эскирди, кўп миқдорда электр энергияси ва бошқа табиий ресурсларни сарф қилиш эвазига маҳсулот ишлаб чиқариб келинаётган эди. Шу боис, корхонада босқичма-босқич модернизация ишлари амалга оширилмоқда.\nДавлатимиз раҳбари ушбу янги объектлардаги бунёдкорлик ишлари билан танишди, қурувчилар, хорижлик инвесторлар билан мулоқот қилди.\nПоливинилхлорид, каустик сода ва метанол ишлаб чиқариш лойиҳасининг умумий қиймати 500 миллион АҚШ долларидан ошади. Қурилишни Хитойнинг “China CAMC Engineering CO. LTD” ва “HQC (Shanghai)” компаниялари консорциуми ҳамда юртимиз мутахассислари амалга оширмоқда.\nКорхона фойдаланишга топширилгач, йилига 100 минг тонна поливинилхлорид, 75 минг тонна каустик сода, 300 минг тонна метанол тайёрланади. 900 дан ортиқ янги иш ўринлари яратилади. Маҳсулотнинг 50 фоиздан ортиғи экспорт қилинади. Корхонани жорий йилнинг сентябрь ойида фойдаланишга топшириш режалаштирилган.\n“Навоийазот” акциядорлик жамиятининг мавжуд энергия сарфи юқори бўлган аммиак ишлаб чиқариш 1, 2-навбатлари эксплуатациядан чиқарилмоқда. Хусусан, аммиак ва карбамид ишлаб чиқариш бўйича умумий қиймати 985 миллион доллардан зиёд бўлган лойиҳа амалга оширилмоқда. Қурилиш ишлари якунлангач, бу ерда йилига 660 минг тонна аммиак, шунингдек, 577,5 минг тонна карбамид олиш, улардан тайёрланадиган минерал ўғитлар турини ошириш имконияти пайдо бўлади. 500 га яқин иш ўрни яратилади.\nАкциядорлик жамиятининг азот ишлаб чиқариш бўйича эски 1, 2-навбатлари ҳам эксплуатациядан чиқарилмоқда. Яъни бу ерда жорий йил яна бир лойиҳа – азот кислотаси ишлаб чиқариш мажмуаси қурилишини ниҳоясига етказиш режалаштирилган. 216,6 миллион АҚШ долларига тенг бу ишлаб чиқариш объекти Швейцариянинг “CASALE SA” компанияси томонидан бунёд этилмоқда. Бу ерда йилига 500 минг тонна маҳсулот тайёрлаш мумкин бўлади, 120 дан ортиқ янги иш ўрни яратилади.\nМамлакатимизда қишлоқ хўжалиги, хусусан, балиқчилик тармоғини жадал ривожлантиришга алоҳида эътибор қаратилмоқда. Балиқчилик хўжаликларини янада ривожлантириш, янги инкубация цехлари ташкил этиш, озуқа базасини мустаҳкамлаш, соҳага замонавий технологияларни жорий этиш, балиқни қайта ишлаш ва экспортга йўналтириш тизимини такомиллаштириш борасида изчил ишлар амалга оширилмоқда. Президентимизнинг 2018 йил 6 ноябрдаги “Балиқчилик соҳасини янада ривожлантиришга доир қўшимча чора-тадбирлар тўғрисида”ги қарори мазкур ишларни янги босқичда давом эттиришда муҳим омил бўлмоқда.\nСоҳага қаратилаётган эътибор туфайли 2018 йил декабрь ойида Кармана туманида “Export Fish Product” масъулияти чекланган жамияти иш бошлади. Амалга оширилган лойиҳанинг умумий қиймати 37 миллиард сўм бўлиб, унинг 30 миллиард сўми банк кредити, 7 миллиард сўми корхона маблағидир. Бу ерда усти ёпиқ сув ҳавзалари, 500 тонна сиғимга эга музлаткичли омборхона, шунингдек, аҳолининг ҳордиқ чиқариши, яъни шу ернинг ўзида балиқ тутиб истеъмол қилиши учун умумий овқатланиш шохобчаси ва сайилгоҳ қурилган. 50 иш ўрни яратилган.\nКорхона тўлиқ қувват билан иш бошлагач, йилига 500 тонна балиқ, 100 миллион дона балиқ чавоғи етиштирилади. Келажакда корхона 800 та аҳоли хонадонида ҳам интенсив усулда балиқ боқишни режалаштирган. Натижада 900 га яқин кишилар иш билан таъминланади. Корхона тасарруфидаги 2 минг гектарлик кўлда етиштириладиган балиқ кластер усулида қайта ишланиб, ундан балиқ уни, мойи, филеси, консерваси, ярим тайёр ҳолатда балиқ котлети ва дудланган балиқ тайёрланади. 600 тонна тайёр маҳсулот экспорт қилинади.\nПрезидентимиз Навоий вилоятига ташрифи доирасида мазкур корхона фаолияти билан ҳам танишди.\nМаҳсулот кўп бўлса, рақобат бўлади, рақобат бўлса, сифат ошади, сифат юқори бўлса, экспорт самарали бўлади. Оддий одамларни бой қилсак, давлат ҳам бой бўлади, деди давлатимиз раҳбари.\nШу ернинг ўзида вилоятда қишлоқ хўжалигининг турли тармоқлари бўйича агрокластерлар ташкил этиш, яйловлар ҳолатини яхшилаш лойиҳалари тақдимоти ўтказилди.\nМасалан, “Навоий” эркин иқтисодий зонасида “Navoiy ishonch gilamlari” MЧЖ томонидан қишлоқ хўжалиги экинларини сунъий ёмғир усулида суғориш ускуналарини ишлаб чиқариш йўлга қўйилади. Натижада сув, ёқилғи, минерал ўғитлар сарфи камаяди. Умумий қиймати 41 миллиард сўм бўлган ушбу лойиҳа туфайли 50 кишининг бандлиги таъминланади.\nШунингдек, вилоятда чорвачиликни ривожлантиришга алоҳида эътибор қаратилмоқда. Хусусан, Конимех туманида “Конимех техно оазис” МЧЖ томонидан туячилик ва йилқичиликни ривожлантириш лойиҳаси ҳаётга татбиқ этилади. Хориждан 900 бош туя, йилқи, наслли қўй келтирилади. Чавандозлик мактаби ташкил этилиши кўзда тутилган.\nДавлатимиз раҳбари балиқ етиштиришга ихтисослашган шундай корхоналарни, чорвачилик хўжаликлари сонини кўпайтириш, ер унумдорлигини ҳамда томорқадан фойдаланиш самарадорлигини ошириш бўйича тавсиялар берди.\nДавлатимиз раҳбарининг Навоий вилоятига ташрифи давом этмоқда.


Меҳр-мурувват жаннатга етиш учун калитдир – .:: Xadicha.uz\nМеҳр-мурувват жаннатга етиш учун калитдир\nИслом дини барча самовий динлар қатори Аллоҳ таоло юборган муқаддас диндир. Қуръони Карим эса бандаларга туширилган охирги китоб. Алоҳ таоло Қуръонда бандаларнинг бир-бирига, атроф-муҳитга қандай муомала ва муносабатда бўлиши кераклигини аниқ, равшан кўрсатиб берган. Бу эса инсонни доимо меҳр-мурувватли бўлишга ундайди.\nАллоҳ таоло Оли Имрон сурасининг 92-оятида “Суйган нарсаларингиздан эҳсон қилмагунингизча, сира яхшиликка (жаннатга) эриша олмайсизлар. Нимаики эҳсон қилсангиз, албатта, Аллоҳ уни билгувчидир”, деган.\nИмом Насафий р.а ушбу оят тафсирида: “Муҳтожларга қилаётган инфоқ-эҳсонингиз ўзингиз яхши кўрган ва афзал деб билган мол-мулкингиздан бўлсин”, деган.\nҲасан Басрий р.а.: Аллоҳнинг розилиги учун яхши кўрган нарсасини – гарчи у бир дона хурмо бўлса ҳам – садақа қилган киши мазкур оятга амал қилган бўлади”, деганлар.\nБанда ўзига маъқул бўлган нарсани муҳтожга бериши улкан ажрлар олишга сабаб бўлади. Умар ибн Абдулазиз шакар сотиб олиб, уни садақа қилар эди. У зотдан: “Нега шакарни пулини садақа қилиб қўя қолмайсиз?” деб сўралди. “Ўзим яхши кўрган нарсани эҳсон қилишни хоҳлайман”, деб жавоб берди.\nПайғамбаримиз с.а.в: Инсон яхши кўрган нарсасини биродарига ҳам илиниб, унда шу нарса бўлишини яхши кўрмагунича комил мўмин бўлолмайди”, дедилар (Имом Бухорий ривояти).\nМанбаларда айтилишича, Ойша р.а Қуръони Каримни тиловат қилаётиб, «Суйган нарсаларингиздан эҳсон қилмагунингизча сира яхшиликка (Жаннатга) эриша олмайсизлар» оятига етганларида тўхтаб, тилла суви юритилган мусъҳафларини сотиб, пулини садақа қилиб юборганлар.\nАбу Толҳа р.а. Мадина шаҳридаги ансор саҳобаларнинг мол-мулки кўпларидан бири эди. Унинг Масжиди Набавий рўпарасида Байраҳо номли боғИ бўлиб, уни жуда яхши кўрарди. Набий с.а.в. ҳам ўша боғдаги булоқнинг сувидан ичар эдилар. Анас р.а. айтадилар: «Суйган нарсаларингизни эҳсон қилмагунингизча сира яхшиликка ( жаннатга ) эриша олмайсизлар..» ояти нозил бўлган пайтда, Абу Толҳа р.а.: «Ё Росулуллоҳ, менинг энг яхши кўрган нарсам Байраҳо номли боғим. Уни Аллоҳ йўлида садақа қилдим. Боғни Аллоҳ буюрган жойга ишлатинг», деди. Набий с.а.в.: «Аллоҳ сенга барака берсин! Бу жуда фойдали мол бўлди, бу жуда фойдали мол бўлди, эй Абу Толҳа, уни ўзингга мухтож яқинларингга сарфлашингни фойдали деб ўйлайман», дедилар. Абу Толҳа р.а. боғни қариндошлари ва амакиларининг ўғилларига бўлиб бердилар. (Имом Бухорий ривояти)\nОяти каримада ихтиёрий эҳсон қилишнинг меъёри баён қилинмоқда. Унга кўра, инсон инфоқ қилишда қўлидаги арзимас нарсани эмас, балки ўзига маҳбуб-севимли нарсани чин кўнгилдан бериш лозимдир.\nАллома Шаъровий р.а. айтади: “Аллоҳ таоло банда яхши кўрган нарсасини инфоқ қилгани эвазига жаннатни беради. Инсон ҳақиқатда яхши кўрганини ёки яроқсиз нарсани инфоқ қилгани Аллоҳ таолога малум. Эй мўминлар, бу борада ўзингизни алдашга уринманг! Зеро, Аллоҳ таоло қалбнинг тубидаги ҳаммадан яширин нарсаларни билади. Шунинг учун оятнинг сўнггида, “Ниманики инфоқ қилсангиз, албатта, Аллоҳ уни билгувчидир”, деб огоҳ этилмоқда!”\nЮқоридаги оятларга мувофиқ амалларни саҳобалар ва салафи солиҳлар ҳаётида жуда кўп учратиш мумкин. Бу эса иймоннинг комиллигига ишорадир.\nҲозирда ижтимоий ҳаётимизда бошимизга тушаётган ташвишларнинг асл илдизи иймоннинг сустлиги атрофимиздаги муҳтожларни кўрмаслик, силаи-раҳмни узилганлигидир”. Агар меҳр-мурувватга чақирадиган оят ва ҳадисларга амал қилсак, солиҳларга эргашсак, уларни ҳаётидан ўрнак олсак, иймон мустаҳкам, қалб хотиржам, халқ фаровон, миллат етук бўлади.\nўқитувчиси Фотима Ибрагимова\nФотима Ибрагимова\t2021-01-27


00:07 / 22.11.2017\nЎзбекистон Республикаси Президенти Шавкат Мирзиёев раислигида 20 ноябрь куни бозорларни қиш-баҳор мавсумида ҳам қишлоқ хўжалиги маҳсулотлари билан узлуксиз таъминлаш, уларни қайта ишлаш кўламини ошириш, озиқ-овқат маҳсулотлари ишлаб чиқариш, ҳўл мева-сабзавотлар экспортини кенгайтириш, шунингдек, полиз ва мева-сабзавот маҳсулотлари, картошка, узум харид қилиш бўйича 2018 йилга мўлжалланган давлат буюртмасини шакллантириш вазифалари ижросига бағишланган йиғилиш бўлиб ўтди. Бу ҳақда Президент расмий сайти хабар қилмоқда.\nЙиғилишда ҳукумат аъзолари, қишлоқ хўжалиги маҳсулотларини тайёрлаш бўйича давлат буюртмасини бажаришга масъул вазирлик, идора ва хўжалик бирлашмалари раҳбарлари иштирок этди.\nПрезидентимиз бошчилигида ички ва ташқи бозорда харидоргир бўлган қишлоқ хўжалиги маҳсулотларини етиштириш учун ер майдонларини кенгайтириш, уларни қайта ишлаш ҳажмини ошириш, ишлаб чиқарувчилар томонидан ҳўл мева-сабзавот маҳсулотлари экспортини кўпайтиришни рағбатлантиришга қаратилган қатор чора-тадбирлар амалга оширилмоқда.\nИчки истеъмол бозорини қиш-баҳор мавсумида барқарор таъминлаш мақсадида мева-сабзавот маҳсулотларини захирага ғамлаш, шунингдек, озиқ-овқат маҳсулотлари ишлаб чиқарувчи маҳаллий корхоналар эҳтиёжини таъминлаш бўйича давлат буюртмаси тизими жорий қилинди.\nЖорий йилда қишлоқ хўжалиги маҳсулотларининг харидоргир турларини такрорий экиш майдонлари сезиларли даражада кенгайтирилди. Сентябрь-октябрь ойларида такрорий экиндан етиштирилган қарийб 65 минг тонна маҳсулот экспорт қилинди. Бу ўтган йилнинг шу даврига нисбатан 1,4 баробар кўпдир.\nЙил бошидан буён мева-сабзавот маҳсулотлари 54 мамлакатга экспорт қилинди. Бангладеш, Филиппин, Сурия, Тайван, Иордания, Македония ва бошқа мамлакатларда янги бозорлар ўзлаштирилди.\nИчки истеъмол бозорида мева-сабзавот маҳсулотлари нархининг ошиб кетишига йўл қўймаслик мақсадида Ижтимоий аҳамиятга эга озиқ-овқат товарларининг асосий турларига нарх-навони мониторинг ва назорат қилиш республика комиссияси тузилди. Импорт орқали бозорларни танқис ва юқори нархдаги маҳсулотлар билан таъминлаш бўйича чора-тадбирлар қабул қилинди. Ҳудудлар кесимида 490 минг тоннадан зиёд қишлоқ хўжалиги маҳсулотларининг асосий турларини келгуси қиш-баҳор мавсуми учун ғамлаш параметрлари тасдиқланди.\nБу борада амалга оширилган ижобий ишларни қайд этган ҳолда, айрим ҳудудларда қиш-баҳор мавсуми учун қишлоқ хўжалиги маҳсулотларини ғамлаш етарли даражада ташкил этилмагани жиддий танқид қилинди. Хусусан, Президентимиз томонидан Тошкент шаҳри, Бухоро, Наманган ва Сирдарё вилоятлари бўйича берилган топшириқлар ижросига алоҳида эътибор қаратилди.\nАйниқса, Тошкент, Наманган, Сирдарё ва Самарқанд вилоятларида қишлоқ хўжалиги маҳсулотларини ғамлаш жараёнида тижорат банклари томонидан сусткашликка йўл қўйилаётгани аниқ рақам ва далиллар асосида кўрсатиб ўтилди.\nДавлатимиз раҳбари қиш-баҳор мавсумида халқимиз дастурхони сархил мевалар, сифатли ва арзон озиқ-овқат маҳсулотлари билан тўкин бўлиши зарурлигини таъкидлади.\nҚиш-баҳор мавсумида халқимизнинг арзон маҳсулотларга бўлган эҳтиёжини таъминлаш учун ноябрь ойи охирига қадар қўшимча равишда яна 330 минг тонна маҳсулот ғамлаш бўйича аниқ топшириқлар берилди. Бу масалада «Ўзбекозиқовқатзахира» уюшмаси раҳбарияти зиммасига катта масъулият юкланди. Жорий йил октябрь ойида уюшмада амалга оширилган туб ўзгаришлар, унинг таркибига кирувчи ташкилотларга тақдим этилган имтиёз ва преференция бунга кенг имконият яратади.\nТижорат банкларига тайёрлов корхоналари томонидан қишлоқ хўжалиги маҳсулотларини деҳқон ва шахсий ёрдамчи хўжаликлардан сотиб олиш учун ажратилаётган имтиёзли кредит ресурслари ҳажмини сезиларли ошириш тавсия этилди.\nЙиғилишда қишлоқ хўжалиги маҳсулотларини такрорий экиш ҳажмини ошириш бўйича қабул қилинган чора-тадбирларни ҳисобга олган ҳолда, ҳўл мева-сабзавот экспортини кенгайтириш бўйича мавжуд имкониятлар етарлича ишга солинмаётганига алоҳида эътибор қаратилди.\nПрезидентимиз «Ўзбекозиқовқатхолдинг» холдинг компанияси ва «Ўзагроэкспорт» акциядорлик жамияти раҳбарлари томонидан экспорт қилинаётган маҳсулотлар тури ва ҳажмини кенгайтириш бўйича деҳқон ва фермер хўжаликларига кўмаклашиш борасида йўл қўйилаётган камчиликларга алоҳида урғу берди. Тошкент, Қашқадарё, Наманган вилоятлари, шунингдек, Қорақалпоғистон Республикасида бу борадаги ишлар етарли даражада амалга оширилмаётгани танқид қилинди. Шу билан бирга, мазкур йўналишда мева-сабзавот маҳсулотлари етиштиришга ихтисослашган 66 туман ҳокимлари ишига алоҳида эътибор қаратилди.\nПрезидентимиз мамлакатимиз экспорт салоҳиятини янада юксалтириш ва ташқи бозорга ҳўл мева-сабзавот маҳсулотлари етказиб бериш ҳажмини ошириш учун зарур шароитлар яратиш мақсадида ҳукуматга «Ўзбекозиқовқатхолдинг» холдинг компанияси, Марказий банк ва тижорат банклари билан биргаликда ўн кун муддатда Қишлоқ хўжалиги корхоналарини таркибий қайта тузиш агентлигининг 200 миллион долларгача бўлган молиявий маблағини жалб қилган ҳолда ҳудудларда йирик логистика марказлари ташкил этиш бўйича дастур ишлаб чиқиш юзасидан топшириқ берди. Ушбу логистика марказлари замонавий стандартларга жавоб бериши ва мева-сабзавот маҳсулотларини тайёрлаш, сақлаш, қайта ишлаш, қадоқлаш, ташиш, экспорт қилиш учун барча зарур шароитларга эга бўлиши лозимлиги таъкидланди.\nЙиғилишда полиз ва мева-сабзавот маҳсулотлари, картошка, узум харид қилиш ва улардан фойдаланиш бўйича 2018 йилга мўлжалланган давлат буюртмаси параметрларини шакллантиришга доир чора-тадбирларга аълоҳида эътибор қаратилди. Ушбу йўналишда амалга оширилган ишлар ва давлат буюртмасининг асосий параметрлари тўғрисида ахборот берилди.\nПрезидентимиз ҳар бир ҳудуд кесимида аниқ босқичлар, муддатлар ва масъул ижрочиларни белгилаган ҳолда, 2018 йилга мўлжалланган давлат буюртмасини таъминлаш бўйича манзилли чора-тадбирлар ишлаб чиқишга доир топшириқлар берди. Ички истеъмол бозорида, айниқса, қиш-баҳор мавсумида нарх-навонинг ошиб кетиши ва танқисликка йўл қўймаслик мақсадида ички бозорга мева-сабзавот маҳсулотлари етказиб бериш ва уларни экспорт қилиш мувозанатини таъминлаш зарурлиги алоҳида таъкидланди.\nЙиғилишда аҳолининг шакар, тухум, балиқ, гўшт ва ёғ каби кундалик зарур маҳсулотларга бўлган талабини қондириш, уларни барқарор нархларда етказиб бериш юзасидан тегишли идоралар масъуллари, барча туман ва вилоят ҳокимларига аниқ топшириқлар берилди.\nҲўл мева-сабзавот ва полиз маҳсулотлари, картошка, узум харид қилиш ва улардан фойдаланиш бўйича давлат буюртмаси параметрларининг сўзсиз бажарилишини тизимли равишда назорат ва мониторинг қилиш зарурлиги алоҳида қайд этилди.\nмева-сабзавот Шавкат Мирзиёев


Самарқандда 13 ёшли мактаб ўқувчиси 25 ҳафталик ҳомиладор экани аниқланди - EFFECT.UZ\n. 11:09 | 26.11.2021\nСамарқанд шаҳар халқ таълими бўлимига қарашли 63-умумтаълим мактабида таҳсил олувчи 13 ёшли ўқувчилардан бири ҳомиладор экани аниқланган. Бу ҳақда “Дарё” нашри хабар бермоқда.\nБир нечта манба ҳақиқатан Самарқанд шаҳридаги 63-умумтаълим мактабида 2008 йилда туғилган ўқувчи ҳомиладор бўлиб қолганини тасдиқлаган.\nСуриштирувларга кўра, қизнинг ҳомиласи 25 ҳафталик бўлган. Самарқанд шаҳар ҳокимлиги ва бошқа ташкилотлардан мактабга ишчи гуруҳ келиб ҳолатни ўрганиб, муҳокама қилган. Маълумотларга кўра, 13 ёшли ҳомиладор қиз болани туғишини маълум қилган.\nСамарқанд вилоят халқ таълими бошқармаси ахборот хизмати раҳбари мазкур ҳолат юзасидан 26 ноябрь куни аниқ маълумот беришини маълум қилган.\nСамарқанд шаҳар ҳокимлиги ахборот хизмати раҳбари бу ҳолатдан хабари йўқлигини, вилоят ИИБ ахборот хизмати раҳбари 26-нобярь куни ушбу ҳолатга аниқлик киритишини маълум қилган.\nTeglar:Самарқанд, Ўқувчи, Ҳомиладор\nОзиқ-овқат маҳсулотларининг янгиланган нархлари эълон қилинди\nСамарқандда яна бир фотоэлектр станцияси ишга туширилади


Redmi K30 арзонлашди – Redmi K30i тақдимоти яқинми? - Terabayt.Uz\nRedmi K30 арзонлашди – Redmi K30i тақдимоти яқинми?\nXiaomi корпорациясининг арзончи бренди ўтган йилнинг декабрида Redmi K30 русумли 5G-флагман ҳамда унинг 4G-версиясини тақдим этган. Бу – ҳозиргача бозорга чиққан Qualcomm процессорли 5G-смартфонларнинг энг арзонидир.\nЎҚИНГ: Алданиб қолманг: Redmi Note 9 Pro процессори Qualcomm’никидан бошқа бўлиши ҳам мумкин!\nТақдимотидан беш ой ўтиб, компания Redmi K30 4G смартфонининг нархини пасайтира бошлади. Аниқроғи – ҳозирча унинг биттагина, 6/128 гигабайтлик тезкор/ички хотирага эга варианти арзонлашган. Хитойда унинг расмий нархини 1699 юандан 1599 юангача (240 доллардан 226 долларгача) пасайтиришган:\nКузатувчиларнинг фикрича, бундай «сахийлик» сабаби – яқин орада Redmi K30i русумли янги моделнинг намойиш этилиши бўлиши мумкин. Redmi бренди нархи 254 доллардан бошланувчи мазкур девайс энг арзон 5G-смартфон борасидаги рекордини янгилайди.\nЎҚИНГ: Xiaomi июлнинг охиригача чиқарадиган 17 та янги гаджет билан танишинг!\n#Redmi #Xiaomi #Android смартфон #нархлар #Xiaomi Redmi K30 #Xiaomi Redmi K30 4G #Xiaomi Redmi K30i


«Ўзбекистон ҳаво йўллари» иккита Airbus лайнерининг ҳар бирини $100 миллиондан сотиб олади - Фарғона.Ру ахборот агентлиги\n«Ўзбекистон ҳаво йўллари» иккита Airbus лайнерининг ҳар бирини $100 миллиондан сотиб олади\n27.06.2018 15:17 msk\nA320 Neo. Airbus матбуот хизмати иллюстрацияси\n«Ўзбекистон ҳаво йўллари» миллий авиакомпанияси иккита янги Airbus-A320 Neo самолётларини сотиб олади. Бу ҳақда авиакомпаниянинг сайтида хабар берилган.\n«Авиапаркни модернизация қилиш ва бир тизимга келтириш стратегияси дастурига асосан, “Ўзбекистон ҳаво йўллари” миллий авиакомпанияси ўз таркибини замонавий авиалайнерлар билан тўлдиришни давом эттиради. Шу йилнинг декабрь ойида авиакомпания иккита Airbus A320 Neo самолётларини сотиб олишни режалаштирган», — дейилади хабарда.\nA320 Neo самолётлари иккита синфга бўлиниб, 150 ўриндиққа (бизнес-класс — 12, эконом-класс — 138) эгадир. Улар аввалги самолётларга қараганда янги двигатель ва фюзеляжга замонавий ўзгартиришлар киритилгани ҳисобига анча тежамкор бўлади. Парвоз масофаси 4,5 минг км.дан 6 минг километрга узайтирилган.\nШунингдек, хабарда 2019 йилнинг иккинчи ярми ва 2020 йилнинг биринчи ярим йиллигида авиакомпания парки учта янги Boeing 787 Dreamliner самолётлари ҳисобига кенгайиши таъкидланади.\nБугунги кунда “Ўзбекистон ҳаво йўллари” авиапарки таркибида Boeing-757/767, Boeing-787-8 Dreamliner, Airbus А320 самолётлари, шунингдек, Boeing-767-300BCF юк ҳаво кемаси мавжуд.\nШу йилнинг апрель ойида “Ўзбекистон ҳаво йўллари” миллий авиакомпанияси бир неча самолёт, вертолёт, авиадвигателларни, жумладан, олтита Ил-76ТД самолётларини сотувга қўйгани ҳақида хабар берилганди. Сотув компаниянинг самолёт-мотор паркини бир тизимга келтириш дастурига асосан амалга оширилган. Сотувга қўйилган техникалар эксплуатациядан чиқарилиб, сақлаш омборларига берилган. 2013 йили ҳам авиакомпания айрим техникаларни сотувга чиқарганди. Ўшанда уч дона Airbus A-310 самолётлари сотилган. Манбанинг маълум қилишича, сотув авиакомпаниянинг қийин молиявий аҳволга тушиб қолгани боис уюштирилган. Лекин ўшанда авиакомпания иккита янги Boeing-767 харид қилганди. 2018 йили “Ўзбекистон ҳаво йўллари” миллий авиакомпанияси россияликларнинг Ил-114-100 пассажир самолётларидан фойдаланишни бекор қилди.\nAirbus A320 Neo самолётлари 2016 йилдан бери немис авиакомпанияси Lufthansa томонидан фойдаланиб келинган. МДҲ давлатлари ичида биринчи бўлиб Қозоғистоннинг Air Astana авиакомпанияси мазкур русумдаги самолётлардан фойдалана бошлади. Ҳаво кемасининг нархи - $107 миллионни ташкил этади.


Кения мухолифати мамлакатда янги президентлик сайлови ўтказишни талаб қилмоқда.\n11 апрел 2021, Тошкент вақти: 08:48\nБу талаб мухолифат расмийларидан бири Анянг Нионго томонидан ўқиб эшиттирилди.\nКенияда ўтказилган президентлик сайловининг натижалари эълон қилингандан сўнг мамлакатда зўравонликлар авж олиб ҳозирга қадар 300 фуқаро ҳалок бўлди. Қарийб 100 аҳоли ўз уйларини ташлаб кетишга мажбур бўлди.\nШунингдек, 3 январь куни Кения пойтахти Найробида мухолифат тарафдорлари уюштирган норозилик намойиши куч билан тарқатиб юборилган эди.


КЕЛГУСИДАГИ ВАЗИФАЛАР БЕЛГИЛАБ ОЛИНДИ - Ўзбекистон овози газетаси\nКЕЛГУСИДАГИ ВАЗИФАЛАР БЕЛГИЛАБ ОЛИНДИ\nЎзбекистон ХДП Қашқадарё вилоят кенгаши ва халқ депутатлари вилоят Кенгашидаги партия гуруҳининг кенгайтирилган йиғилиши бўлиб ўтди.\nУнда партия фаоллари, халқ депутатлари маҳаллий Кенгашларидаги партия гуруҳлари аъзолари, «Фаол аёллар» ва «Истиқбол» ёшлар қанотлари етакчилари иштирок этди.\nТадбирда давлат дастурлари, қонунлар ижроси юзасидан депутатлик ва жамоатчилик назоратини тизимли йўлга қўйишга алоҳида эътибор қаратилди.\nУнда, шунингдек, ёшларнинг сиёсий ва ҳуқуқий билимини юксалтириш, ён-атрофимизда бўлаётган воқеа-ҳодисаларга дахлдорлик ҳиссини шакллантириш, бу борада тарғиботчилар гуруҳининг фаоллигини ошириш бўйича қатор таклифлар билдирилди. Тарғибот гуруҳлари фаолиятини янада такомиллаштириш долзарб масала экани қайд этилди.\nҲудудий партия кенгашлари ҳамда халқ депутатлари маҳаллий Кенгашларидаги партия гуруҳлари томонидан тиббиёт муассасалари моддий-техник базасини янада мустаҳкамлаш, оилавий поликлиникалар, қишлоқ врачлик пунктлари фаолиятини яхшилаш, уларни малакали мутахассислар билан таъминлаш бўйича амалга оширилаётган ишлар устидан самарали депутатлик ва жамоатчилик назорати ўрнатиш лозимлиги таъкидланди.\nБу масалалар Ўзбекистон ХДП дастурий мақсадларига бевосита ҳамоҳангдир. Партиямиз Сайловолди дастурида аҳоли саломатлигини муҳофаза қилиш, оналар ва болаларга тиббий хизмат кўрсатиш даражасини ошириш бўйича тегишли вазифалар белгиланган.\nЙиғилиш қатнашчилари аҳоли, электорат вакилларини ўйлантираётган масалаларни депутатлик гуруҳлари орқали ўрганиш ва тегишли тартибда ҳал этиш борасида ҳам қатор таклифларни илгари сурди.\nЙиғилишда билдирилган фикр-мулоҳазалар, таклифлар асосида тегишли чора-тадбирлар режаси ишлаб чиқилди.


Тарихда илк марта: инвестициянинг ЯИМдаги улуши...\n14.08.2019 22:04 0 1513\nЎзбекистон тарихида биринчи марта инвестициянинг ялпи ички маҳсулотдаги улуши 38 фоиздан ошган. Олдинги йилларда бу кўрсаткич 25 фоизга ҳам етмасди, дейилган 14 августдаги йиғилишда.\nШунингдек, йиғилишда ёқилғи-энергетика соҳасини ривожлантириш, тобора ўсиб бораётган ички эҳтиёжни қондириш учун хомашё базасини мунтазам кенгайтириш айтилган.\nЭлектр энергияси ишлаб чиқариш ва етказиб беришда йўқотишларни камайтириш, энергия ресурслари учун ҳисоб-китоблар тизимини тартибга солиш, дебитор қарздорликни қисқартириш бўйича аниқ топшириқлар берилган.\nШавкат Мирзиёев инвестиция ЯИМ


БМТ Мария Шарапова билан ҳамкорликни тўхтатди - Спорт UZ - Скачать музыку бесплатно новинки музыки 2016-2017\nБМТ Мария Шарапова билан ҳамкорликни тўхтатди\nБМТ тақиқланган препарат— мельдоний қабул қилганини тан олган россиялик теннисчи ва халқаро ташкилотнинг тинчлик элчиси Мария Шарапова билан ҳамкорликни тўхтатишини маълум қилди. Бу ҳақда «ТАСС» хабар бермоқда. «БМТ умумий ишимиз, хусусан, Чернобиль фалокати оқибатлари билан кураш масаласидаги уринишларимизни қўллаб-қувватлагани учун Мария Шараповадан аввалгидек миннатдор. Бироқ Шарапованинг яқиндаги иқрорларини назарда тутиб, текширув якунлангунга қадар унинг тинчлик элчиси сифатидаги фаолиятини тўхтатишга мажбурмиз», — дея таъкидлаган БМТ вакили. Эслатиб ўтамиз, олдинроқ допинг билан боғлиқ муаммо туфайли бир қатор машҳур брендлар, жумладан, Nike ва TAG Heuer Мария Шарапова билан ҳамкорликни тўхтатгани ҳақида хабар берилганди. - деб хабар бермоқда Stadion.uz нашри.


Янграйверсин бахшиларнинг достонлари – Қорақалпоғистон Республикаси Жўқорғи Кенгеси\n22 Октябрь 2021 04:10:26\n18.09.2021 00:14:04 156 Аҳамиятли, Янгиликлар\tЧоп этиш Юклаш\nНукус шаҳрида 17 сентябрь куни II Халқаро бахшичилик санъати фестивалининг очилиш маросими бўлиб ўтди.\nТадбирда маданият ва санъат намояндалари, жамоатчилик вакиллари, санъат мухлислари, хорижлик меҳмонлар иштирок этди.\nЎзбекистон Республикаси Президенти Шавкат Мирзиёевнинг II Халқаро бахшичилик санъати фестивали иштирокчиларига табригини Ўзбекистон Республикаси Бош вазирининг ўринбосари, туризм ва спорт вазири Азиз Абдуҳакимов ўқиб эшиттирди.\nАсрлар оша оҳорини тўкмай бизгача етиб келган халқ ижодиёти намуналари, достонлар, термалар, афсона ва асотирларда аждодларимизнинг эзгу орзу-умидлари, инсонпарварлик ғоялари, ҳаётий қарашлари ўз ифодасини топган. Янги Ўзбекистонни барпо этишда миллий қадриятларимизга мурожаат этилаётгани замирида бебаҳо маданий меросимизни асраб-авайлаш, уни тарғиб этиш, ёшларда эҳтиром туйғуларини уйғотиш мақсади мужассам. Бу жиҳатлар мақом, бахшичилик, ҳунармандчилик фестиваллари тимсолида ҳаётимиздан тобора чуқур жой олмоқда.\nБахшичилик – шеърият, мусиқа, ижрочилик маҳоратини ўзида мужассам этган бебаҳо санъат. Қадимий достонларимиз жуда узоқ ўтмишга бориб тақалиши ҳақида тарихий манбалар, шу билан бирга Маҳмуд Кошғарий, Алишер Навоий каби алломалар асарларида кўплаб далиллар бор. Бахшичилик санъати халқ оғзаки ижодининг турли шакллари – сўз ўйинлари ва қочиримлар, халқ мақол ва маталларидан унумли фойдаланишга асосланади. Тингловчини ўзига ром этувчи оҳанг достонни жозибали ва қизиқарли қилади. Бу эса бахшилардан катта истеъдод, кучли маҳорат ва хотирани, мунтазам машқ қилишни талаб этади.\nБахшиларимиз мероси жуда бой ва ранг-баранг. Масалан, Пўлкан шоир етмишдан ортиқ достонни ёд билган. Ҳар бир достон ўн-ўн беш, ҳатто йигирма минг мисрагача шеърни ҳам ўз ичига олишини ҳисобга олсак, халқ бахшиларининг ҳайратомуз ёдлаш ва эсда сақлаш қобилияти, ижро қудрати ўз-ўзидан аён бўлади.\nБола бахши Абдуллаев, Шоберди Болтаев, Абдуназар Поёнов, Боборайим Маматмуродов, Қора бахши, Абдуқаҳҳор ва Абдумурод Раҳимов, Шомурод Тоғаев, Зиёдулла Исломов, Норбек Абдуллаев, Қаландар Норметов, Қодир Раҳимов каби бахшиларимиз бахшичилик санъати ривожига муносиб ҳисса қўшди. Қашқадарё, Сурхондарё, Самарқанд, Хоразм ва Қорақалпоғистонда бахшичилик санъати ривожланган. Ҳозирги кунда Булунғур, Шаҳрисабз, Қамай, Чироқчи, Деҳқонобод, Шеробод, Бойсун, Хоразм ва Қорақалпоқ достончилик мактаблари бетакрор ижроси билан ажралиб туради. «Алпомиш», «Гўрўғлининг туғилиши», «Равшан», «Кунтуғмиш», «Рустамхон», «Ошиқ Ғариб ва Шоҳсанам», “Авазхон” каби ўнлаб достонлар халқ руҳини, унинг теран маънавиятини ўзида акс эттиради.\nНукусда ўтаётган II Халқаро бахшичилик санъати фестивалида 22 давлатдан 100 дан ортиқ бахши, оқин ва жировлар, бадиий жамоалар қатнашмоқда. Шунингдек, мамлакатимизнинг барча ҳудудидан келган ижрочилар ўз санъатини намойиш этяпти.\nТадбир доирасида “Бахшичилик санъатининг жаҳон маданияти цивилизациясида тутган ўрни” мавзусида халқаро илмий-амалий конференция бўлиб ўтади. Фестиваль иштирокчилари учун Бердақ номидаги Қорақалпоқ давлат академик мусиқали театрида “Халқ учун” миллий операси намойиши ва Мўйноқ туманидаги маданий мерос объектларига экскурсиялар ташкил этилади.\n…Нукусдаги саҳнада турли давлатлар байроқлари ҳилпирайди. Бахшию оқинлар ижросида халқона оҳанглар янграйди. Санъат усталари ва ижрочи ёшлар концертга янада завқ бағишлайди.\n30.09.2021 10:07:55 977


⇒ Хитойлик ёшлар юртимиздаги ишбилармонлик муҳити ҳақида хулосалар тайёрлайди\nХитойлик ёшлар юртимиздаги ишбилармонлик муҳити ҳақида хулосалар тайёрлайди\n25 Июль 2019 й. "Тараққиёт Cтратегияси" маркази\n“Тараққиёт стратегияси” марказига “Prezident X” Хитой ёшлар дастури иштирокчилари ташриф буюришди. Хитой Халқ Республикасининг (ХХР) турли олий ўқув юртларидан 20 нафардан зиёд талабанинг Тошкент шаҳрига сафаридан кўзланган мақсад, халқимизнинг ўзига хос хусусиятлари ва анъаналари, шунингдек, иқтисодиёт ҳамда сиёсий ривожланишни чуқур ўрганишдан иборат.\n“Тараққиёт стратегияси” маркази Ижрочи директори Элдор Туляков меҳмонларни самимий қутлаб, бугунги кунда Ўзбекистон билан Хитой ўртасидаги муносабатлар серқирра эканини қайд этди. Шунингдек, давлат даражасида кўплаб лойиҳалар, хусусан, таълим соҳасида ҳам ҳамкорлик йўлга қўйилганлигига алоҳида урғу берилди.\nМарказ мутахассислари хитойлик талабаларни “Тараққиёт стратегияси” маркази фаолиятининг асосий йўналишлари, ўрта муддатли истиқболдаги мақсад ва вазифалари, шунингдек, Ҳаракатлар стратегиясини амалга ошириш бўйича илгари қабул қилинган Давлат дастурлари мониторинги натижалари билан таништирдилар. Учрашув давомида хорижлик талабаларга Давлат дастури ижроси доирасида Ўзбекистон Республикасини ривожлантиришнинг замонавий тенденциялари ҳақида видеоролик тақдим этилди.\nЎз навбатида, Марказ директори Э.Туляков Ўзбекистонда ижтимоий-иқтисодий, иқтисодий, хусусан, ахборот-коммуникация технологияларини такомиллаштириш соҳасида амалга оширилаётган ислоҳотлар хусусида батафсил тўхталиб ўтди.\nУчрашув чоғида Марказ мутахассислари томонидан қонунчиликни ислоҳ қилиш, коррупцияга қарши курашиш, ижтимоий соҳани ривожлантириш, туризм, хорижий инвестицияларни жалб қилишга оид берилган маълумотлар хитойлик талабаларда катта қизиқиш уйғотди.\nМулоқот давомида “Hi China” ёшлар иттифоқи президенти Лю Си хоним “Тараққиёт стратегияси” маркази раҳбариятига самимий қабул учун ўз миннатдорчилигини билдириб, Ўзбекистонга ташриф буюрган ушбу гуруҳнинг мақсад ва вазифалари ҳақида батафсил сўзлаб берди.\nДелегация томонидан Тошкент шаҳрида ўтказилган кўплаб учрашувларда ўзаро алоқалар фаоллашгани ва қўшма дастур ҳамда ҳамкорликдаги лойиҳаларининг муваффақиятли амалга оширилаётгани мамнуният билан қайд этилди. Ташриф ўз якунига етгач, ХХР талабалари Ўзбекистонга инвестиция қилишнинг энг фойдали жиҳатлари, ишбилармонлик муҳити ва хорижий компаниялар учун яратилаётган шарт-шароитлар ҳақида ўз юртдошлари учун маълумот ва тавсиялар тайёрлайдилар.


Россияда ҳайдовчилик гувоҳномасини олиш, ишлаш | Musofir.ru\n2017 йилнинг 1 юнидан бошлаб, Россияда ҳайдовчилик гувоҳномасини олмаган муҳожирлар ҳайдовчи бўлиб ишлай олмасликлари ҳақидаги қонун кучга кирди. Аслида Россиянинг ҳайдовчилик гувоҳномасини олмаган шахсларнинг ҳайдовчилик фаолиятини ман этувчи ушбу қонун 2013 йилда қабул қилинган эди. Лекин қонуннинг 2013 йилдан буён кучга кириши бир неча бор қолдирилган эди.\nЧет давлатда олинган ҳайдовчилик гувоҳномаси билан ишлашни ман қилучи ушбу қонун жорий йилда ҳам қолдирилиши кутилган эди, аммо Давлат ДУМАси депутатлари ҳужжатнинг кучга киришини яна бир йилга узайтирувчи қонун режасини қабул қилишга улгура олмадилар. Тахминан шундай сабаб билан бир неча йилдан буён кучга кириши қолдирилиб келаётган қонун энди муҳожирларга Россия ҳайдовчилик гувоҳномасига эга бўлмасдан ишлашни ман қилиб қўйди. Бунинг натижасида тахминан 10 минг муҳожир вақтинчалик ишсиз қолиши таҳмин қилинган.\n2017 йил 7 майда қабул қилинган “Йўл харакати хавфсизлиги тўғрисида”ги Федерал Қонунга ва Маъмурий ҳуқуқбузарлик тўғрисидаги Россия Федерацияси Кодексига ўзгартиришларнинг киритилиши тўғрисида”ги 92-ФЗ-сон Қонун жорий йилнинг 1 июнидан кучга кирди. Қонун ҳайдовчи (такси, маршрут ва бошқа жамоатчилик транспортларида) бўлиб ишлаётган барча хорижликларни Россиянинг миллий ҳайдовчилик гувоҳномаларига эга бўлишини талаб қилади. Бундай бўлмаган тақдирда қоидабузарга 50 минг рубль миқдорда жарима тўлаш хавфи туғилади. Бундай вазиятда қоидабузарликда фақатгина ҳайдовчи эмас, балки унинг иш берувчиси ҳам айбланади, негаки айнан у қонуннинг бажарилишини назорат қилишга мажбурдир. Қонун режасининг муаллифлари унинг қабул қилиниши жараёнида чет эллик профессионал ҳайдовчилар тарафидан содир этилаётган ЙҚБ ларнинг юқори даражадаги сонини ва улардаги ҳайдовчилик тайёргарликларининг ниҳоятда сустлигини қайд этганлар.\nМуҳожирларга Россия ҳайдовчилик гувоҳномасига эгалик қилиш учун қайтадан ўқиш шарт эмас, балки фақатгина битта назарий ва иккита амалий имтихонни ЙҲХДИ (ГИБДД)да топширишлари керак холос. Россия автомактаблари (асосан давлатники) минтақаларда хорижий ҳайдовчиларга миллий ҳайдовчилик гувоҳномаларини Россияникига алмаштиришлари учун махсус марказларни барпо этганлар. Россиянинг автомактаблар Уюшмасида (гильдия) Москва, Санкт-Петербург, Архангельск, Ростов вилоятларида Карелия Республикасидаги транспорт воситалари ҳайдовчиларини тайёрлаш ўқув марказларида муҳожирлар имтиҳон топшириш учун ҳужжатларни тайёрлаш учун бепул консультация олишлари, ЙҲХДИ (ГИБДД) имтиҳон топшириш шартларига кўра, имтиҳон билетлари бўйича текширувдан бепул ўтишлари мумкиндир.\nДемак, 2017 йил 1 июндан бошлаб кучга кирган Қонун бўйича такси, маршрутли ёки бошқа жамоат транспортларида ҳайдовчи бўлиб ишлаётганлар Россиянинг ҳайдовчилик гувоҳномасига эга бўлиши керак.\nРоссия ҳайдовчилик гувоҳномасини олиш учун автомактабда ўқиш шарт эмас. Балки бир назарий ва иккии амалий имтиҳоннигина топишириб, гувоҳнома олиш мумкин. Гувоҳнома ҳудудий ЙҲХДИ (ГИБДД)да олинади.\nРоссиянинг ҳайдовчилик гувоҳномасини олмасдан ҳайдовчи бўлиб ишлаётганлар 50 000 рубль миқдорида жаримага тортилади.\nШахсий мақсад билан автомобил ҳайдаётган шахслар (яъни одам ташимасдан, ўз эҳтиёжи учун автомобил миниш) гувоҳномаларини Россияникига алмаштирмай фойдаланишлари мумкин.


Демократия яшаш тарзи эмас, балки, яшаш тарзини танлаш учун берилган ҳуқуқдир… | Мақсуд Бекжон\nBaşlangıç > Сиёсат\t> Демократия яшаш тарзи эмас, балки, яшаш тарзини танлаш учун берилган ҳуқуқдир…\n03.03.2012 Максуд Бекжон шахсий блоги\tYorum bırakın Go to comments\nКаримов демократия келса, Ўзбекистонда Тожикистондагидай тўполонлар бошланади, деса, хизбутчилар демократия келса, Овруподаги каби бузуқчиликлар бўлади, деб ҳисоблашади. Аммо хеч ким Каримовдан “нега сиз демократиянинг оқибатларига мисол тариқасида ҳеч қачон демокрaтик тузум ичида яшамаган Тожикистонни ибрат қилиб кўрсатасиз-у, аммо ривожланган Ғарбий Оврупо давлатларини мисол қилиб келтирмайсиз?” деб сўрамайди.\nАйни шаклда ҳеч ким хизбутчилардан “нега сиз ғайри исломий жамиятларда танланган яшаш тарзини мусулмон бир жамиятга кўчириб, ҳукм чиқараяпсиз?” деб сўрамайди. Ҳеч ким уларга “демократия – яшаш тарзи эмас, демократия танлаш ҳуқуқидир ва жамият ғайри исломий жамият бўлса, ғайри исломий қадриятларни ва аксинча, агар жамият асосан мусулмонлардан иборат бўлса, у ислом қадриятларини танлайди”, демайди. Ҳеч ким улардан “демократия халқ ҳокимияти экан, нега сиз мусулмон бўлган ўз халқингизнинг эркинлигидан қўрқасиз, нега сиз ўз халқингизнинг мутлақо куфрни танлашига бу қадар аминсиз?” деб сўрамайди.\nДемократия яшаш тарзи эмас, балки, яшаш тарзини танлаш учун берилган ҳуқуқдир. Демократия қонун ҳам эмас, балки, қонун чиқариш учун халққа берилган ҳуқуқдир. Бунинг яққол мисолини бугун демократик инқилобга эришган Мисрдаги воқеалар мисолида кўриб турибмиз. Мисрда халқ демократик йўл билан узоқ йиллар давомида бутун дунё тарафидан “экстремистлар” дея ола-бўжи қилиб кўрсатиб келинган “Мусулмон биродарлар” жамоасига овоз берди. Бу – Мисрдаги демократиянинг маҳсулларидир. Яъний, Миср халқи демократик йўл билан мустабид ва ҳаромхўр бир режимдан қутулиб, ўзи истаган бир сиёсий ҳаракатга овоз берди. Бу воқеа демократиянинг куфр низоми эмаслигини кўрсатувчи далилдир. “Демократия – куфр низоми” деган гап “озодликка эришган мусулмон кофир бўлади”, деган гапдан бошқа нарса эмас. Майиший ҳаётда бир режимга – у ҳоҳ халифалик бўлсин, ҳоҳ толибон кўринишидаги бир тузум бўлсин ва ёки Ҳусни Муборак диктатураси бўлсин – тобеликнинг Аллоҳга қуллик туйғусига ҳеч алоқаси йўқдир. Худди шундай – демократик тузумнинг хам бу туйғуга алоқаси йўқ. Демократик тузумда ҳар бир халқ ўз яшаш тарзини, анъана ва диний мансубияти, урф-одатларини назарда тутган ҳолда қонунлар чиқаради ва бу қонунларда мусулмон жамият бўлса, ислом кадриятларини, кофир жамият бўлса, куфрий яшаш тарзини белгилаши мумкин.\nБу ерда нега мусулмон жамиятларда узоқ йиллардан бери Ғарб билан яқин дўст бўлган диктаторлик тузумлари ҳукм суриб келди, нега доим демократиянинг йўли тўсилди, деган савол ўринли бўлади. Бир исломий жамият эркин бўлса, у, албатта, исломий бир жамият қуришни истайди. Мусулмонларнинг нега узоқ йиллар мобайнида демократиядан узоқ тутилгани сабабларини шу ердан излаш керак эмасми?\nХалкнинг иродаси буюк кучдир. Факат бу ироданинг намоён бўлиши учун демократия, эркинлик зарурдир. Албатта, бу ерда баъзилар яна “халқнинг эмас, Аллоҳнинг иродаси билан яшаш керак,” дея эътироз билдиришлари мумкин. Агар мусулмонлар ҳеч нарса қилмай, қўл қовуштириб ўтираверсалар, Аллоҳнинг иродаси қай шаклда ер юзида ўзини намоён қилади? Инсонга Аллоҳ ато қилган жузъий ирода Аллоҳ иродасининг воситачисидир, буни тан олмаган инсонлар пайғамбаримиз(с.а.в) пайтида ғордан чиқмай, фақат тоат-ибодат билан машғул бўлиб, кўкдан Аллоҳнинг неъмати ёғилишини кутиб, очликдан ўлишга сал қолган бир зоҳиднинг ҳолига тушган бўлардилар. Аллоҳ инсонни ҳур қилиб яратгандир, факат озод, ҳур инсонгина ўзининг фақат Аллоҳга қул экaнлигини тўла ҳис қилиши мумкин.\nОЗОДЛИКНИНГ ОҒИР ЮКИ БОҒЛАРНИНГ ТИКЛАНИШИ


“Салафийлик” ибораси араб тилидаги “салаф” сўзидан олинганган бўлиб, “аждодлар”, “аввал яшаб ўгганлар” маноларини англатади. ХаДислаРга кура, Пайгамбар Муҳаммад (алайҳис-салом) замонлари ва ундан кейинги икки даврда яшаган мусулмонлар тушунилади. Ислом мужтаҳид уламолари илк мусулмонларни “салафи солиҳ”, яъни “солих, аждодлар” деб ҳисоблашда якдилдир.\nУлардан кейинги даврларда яшаган мусулмонларга нисбатан “салаф” ёки “салафийлар” тушунчалари асло ишлатилмайди.\nБирок сунгги вактларда “салафи солиҳларга эргашиш” шиори остида “салафийлик” мафкурасини байроқ қилиб олган, ўзларини гўёки “салафларнинг издошларимиз” деб ҳисоблайдиган мутаасиб сохта салафийлар пайдо бўлганини алоҳида қайд этиш лозим.\n-Курьон ва суннатда ёзилган қодаларни сўзма сўз тушуниб, кўр-кўрона амал қилиш орқалибошқа манбаларни ботилга чиқарадила\nФикрий турғунлик ҳар бир замон алломасини хавотирга солган холатдир. Воқеликни инобатга олмайдиган, хар масалада ҳарфий ёндашувни ёқлайдиган тоифалар ўз даврида Абу Муқотил Самарқандийнинг “ал-Олим ва-л-мутааллим” китобида Имом Абу Ҳанифа ва унинг шогирди ўртасидаги савол-жавобда ҳам танқид остига олинади. Жумладан, шогирд Имом Абу Ҳанифага савол беради:\nМен турли савиядаги одамлар билан мулоқотда бўлиб тура- ман. Улардан, иншааллох, менинг назаримда энг паст савияда бўлганларидан гапни бошлайман. Менга уларга қарши далилларни айтинг. “Бу ишга асло дахл этма. Зеро, саҳобийлар ҳам бу ишларнинг ҳеч бирига дахл этмаганлар. Улар қилганини қил”, дейдиган тоифаларни кўрдим. Улар тошқин дарё ичида турган, унинг саёз жойини билмаганидан ғарқ бўлаётганга, жойингда тур, саёз жойни излама, деяётган кишига ўхшайдилар.\nҲаким Самарқандий эса Қуръон оятларининг зоҳирига қараб ҳукм олиш борасида фикр юритиб, “Қуръондаги ҳамма нарсани ҳам зоҳирига қараб шарҳлаш мумкин эмас, чунки Қуръонда кўп ўринларда оятларнинг зоҳири бошқа маънони, ботини бошқа маъ- нони англатади. Аллоҳдан қўрқинг. Қуръонни фақат ўз раъйингиз- дан келиб чиқиб шарҳламанг”, деб бу ишнииг шариат кўрсатмасига хилоф эканини таъкидлаган.\nЗайниддин Эшонқулов - УМИ Самарқанд вилоят бош имом-хатиби\nКиритилган вақти: 28/05/2020 13:37; Кўрилганлиги: 107\nМатериал манзили: http://sammuslim.uz/articles/actual/soxta-salafiylar\nЧоп этилган вақт: 13/07/2020 09:35


13 май 2021, Тошкент вақти: 13:21\nИшғол пайти икки киши ўлди, уч киши яраланди\nПолициянинг Lindt қаҳвахонасини ишғол қилиш пайти икки киши ҳалок\nбўлди, уч киши яраланди.\nБу ҳақда Австралия телевидениесига таяниб СNN хабар қилди.\nКим ўлгани ва жароҳатлангани ҳозирча аниқ эмас.\nSydney Morning Herald нашри ишғол пайти ўлганлар тўрт киши экани ҳақида ёзди.\nАйрим нашрлар ўлганлар сони олти киши дея хабар қилди.\nСидней вақти билан 16 декабрь тонгги соат 3ларда қаҳвахона тўла ишғол қилингани хабар қилинди.\nПолициянинг сўнгги маълумотига кўра, Монис жами 17 кишини 16 соат давомида гаровда ушлаб турган.\nПолиция қаҳвахонага бостириб кирди\nАвстралия телевидениеси жонли эфирда Lindt қаҳвахонасига полиция бостириб киргани тасвирларини намойиш қилди.\nПолиция қаҳвахона ичкарисига кираётган пайти ўқ овозлари эшитилган. Бу пайтда гаровдагилардан бир неча нафари қочаётгани тасвирлари ҳам кўринган.\nШунингдек, шифокорлар бир нечта замбилда одам ташиётганини ҳам кўриш мумкин.\nҚаҳвахонадаги гаровгирлардан етти киши қутилишга муваффақ бўлган.\nСиднейда қаҳвахонадагиларни гаровга олган шахс очиқланди\nБугун эрталаб Сидней шаҳри марказидаги Lindt қаҳвахонасида одамларни гаровда ушлаб турган шахс эронлик қочқин Ман Харон Монис экани маълум қилинди.\nЭронлик қочқин Ман Харон Монис\nАввалроқ жинсий зўравонликда айблаб ушланган 50 яшар Монис кейинроқ гаров пули эвазига озод қилинган.\nШунингдек, Монис чет элда ҳалок бўлган австралиялик ҳарбийларнинг оилаларига таҳдид ва ҳақоратли сўзлар билан хат йўллаганликда ҳам айбланган.\nҚаҳвахона ичкарисида Монис неча кишини гаровда ушлаб тургани номаълум. Гаровдагилардан беш киши қочгани хабар қилинди. Полиция қаҳвахонада жами неча киши ушлаб турилганини очиқламади.\nАввалроқ гаровдагилар сони 30 кишига экани айтилган эди.\nЖангарилар қўлида қора байроқ бор\nАвстралия телевидениеси 15 декабрь куни эрталаб қаҳвахона деразаси олдида камида уч киши қўлини кўтариб тургани, улар ёнида эса арабча ёзуви бўлган қора байроқ турганини намойиш қилди. Байроқдаги ёзувнинг Шаҳодат калимаси экани тахмин қилинмоқда.\nВоқеа гувоҳлари қаҳвахонадан ўқ овозлари эшитилганини айтганлар. Ҳодиса чоғида қурбон бўлган ёки яраланганлар ҳақида ҳозирча ҳеч қандай маълумот йўқ.\nАвстралия бош вазири Tony Abbott пойтахт Канберрада журналистларга бу воқеа сиёсий мотивга эга ёки эмаслигини билмаслигини, аммо бунга ишора қилувчи айрим аломатлар борлигини айтди.\nБунинг одамларни қўрқитишга қаратилган зўравонлик эканини урғулаган бош вазир ҳамюртларини хотиржамликка ундади.\n- Австралия тинч, очиқ ва ҳимматли жамиятдир – буни ҳеч нарса ўзгартирмаслиги лозим. Шунинг учун мен бугун барча австралияликларни одатдагидек ишларига боришга чақирган бўлардим, - деди Австралия бош вазири.\nЯнги Жанубий Уэльс полицияси комиссари Andrew Scipione мазкур воқеа ҳали террорчилик хуружи сифатида малакаланмагани, бироқ бунинг теракт экани истисно ҳам қилинмаётганини айтди.\nГаровдагилардан беш киши қочди\nМаълумотларга кўра, олти соатлик қамалдан сўнг Lindt қаҳвахонасидан уч эркак қочиб чиқишга муваффақ бўлган. Орадан кўп ўтмай у ердан яна икки аёл қочиб чиққан. Уларнинг қочиши билан боғлиқ тафсилотлар ҳозирча маълум эмас.\nКейинроқ полиция музокарачилар гаровгирлар билан алоқага чиққанини билдирди, бироқ уларнинг қаҳвахонадаги одамларни нима сабабдан гаровга олгани ҳақида гапиришдан бош тортди.\nСиднейнинг Martin Place деб номланмиш гавжум мавзеида жойлашган Lindt қаҳвахонаси ҳозир полиция томонидан ўраб олинган, бу жойга одамлар яқинлаштирилмаяпти. Шунингдек, қаҳвахона атрофидаги бинолардан одамлар эвакуация қилинган.\nАйрим тахминларга кўра, Сидней қаҳвахонасидаги одамларни гаровга олган кишилар “Исломий давлат” жанггари гуруҳига алоқадор бўлиши мумкин.


Ғолибсиз уруш. Фаластин—Исроил можароси ҳақида - Daryo\n10:17, 03.06.2021 83530\nФаластин—Исроил можаросининг 2014 йилдан буён кузатилган энг кучли авж олиши 2021 йил май ойига тўғри келди. Қуйида «Дарё» колумнисти Сарвар Жалолов мазкур можаро моҳиятини тушуниб олиш учун бир нечта саволларга жавоб бериб ўтади.\n11 кун давомида Ғазо секторидан 4360 та ракета учирилган, Исроил томонидан 1500 дан ортиқ ҳаво, ер ва денгиз орқали зарбалар берилган урушда 21 май куни ўт очиш тўхтатилди. Ғазо секторида жами 248 киши, жумладан, 66 бола ва 39 аёл ҳалок бўлди, 1900 дан ортиқ одам жароҳат олди, 72 минг киши кўчишига тўғри келди. Шунингдек Иордан дарёсининг Ғарбий соҳилидаги Фаластин ҳудудларида 31 киши ҳалок бўлди, бу жами фаластинлик қурбонлар сонини 279 тага етказади. Исроил томони эса 12 киши уруш қурбонига айланганини маълум қилган.\nУшбу можаро кенг қатлам орасида, айниқса ахборот маконига сўнгги йиллар давомида қўшилган ўқувчилар орасида анча қизғин баҳс-можароларга сабаб бўлди. Масалан, уни Қорабоғ можароси атрофидаги Озарбайжон—Арманистон зиддиятига қиёслашлар кўп бўлди. Аммо биргина Озарбайжоннинг Исроил билан, Арманистоннинг эса Фаластин билан жуда яхши муносабатларга эгалигини эслаш бу таққослашга чуқурлашмаслик учун етарли.\nАйни пайтда тугалланган можаронинг моҳиятини яхшироқ тушуниб олиш учун баъзи муҳим саволларга жавоб бериш лозим.\nУруш қаерда бўлди?\nУруш тўлиқлигича Исроил назоратидаги ҳудудларда бўлди, шунингдек, қисман Ливан ва Сурия ҳудудидан ҳам ракеталар учирилган.\nИсроил назоратидаги ҳудудлар қаерлар? 1947 йилда БМТнинг Фаластинни араб ва яҳудий давлатларига бўлиш режаси эълон қилингач 1948 йил 14 майда Исроил давлати тузилгани эълон қилинди, араб давлати эса тузилмади – бу кейинчалик можаронинг кескин оқибатларга олиб келган асосий сабабларидан бири эди.\nБМТнинг Фаластинни араб ва яҳудий давлатларига бўлиш режаси\nАраб давлати тузилмаганига Фаластин арабларининг Исроилни қабул қилишни истамаганлари билан биргаликда қўшни араб давлатларининг бу давлатни тезлик билан йўқ қилишига бўлган ҳаддан зиёд ишончи ва амбициялари ҳам сабаб бўлган эди. Зеро 1948—1949 йиллардаги дастлабки Араб-Исроил уруши натижасида БМТ режаси бўйича Фаластиннинг арабларга ажратилган қисмининг ярмидан кўпи бой берилди, 1949 йилда Исроил Фаластиннинг тўрт қўшниси — Миср, Трансиордания, Сурия ва Ливан билан сулҳ тузди.\n1949 йилдаги чегаралар\nҚизиғи, араблар ихтиёрида қолган ҳудудлар фаластинликларнинг эмас, қўшниларининг назоратига ўтганди. Ғазо секторининг қолган қисми устидан Миср назорат ўрнатди. Иордан дарёсининг ғарбий соҳилида ва Қуддусда эса Трансиордания назорати ўрнатилди, 1 йил ўтиб эса бу ҳудудни аннексия қилиб, мамлакат номи Иорданияга ўзгартирилди.\n1967 йилдаги Олти кунлик уруш натижасида эса Мисрдан Ғазо сектори ва ўз ҳудудидан бир неча баравар катта Синай яриморолини, Иорданиядан Иордан дарёсининг ғарбий соҳили ва Қуддусни, шунингдек, Суриядан Голан тепаликларини босиб олди. Шу пайтдан бошлаб Фаластин ҳудудлари тўлиқ Исроил назоратига ўтди.\n1967 йилги урушдан кейин чегаралар\nБу урушдан кейин белгиланган чегаралар ҳозиргача хариталарда Исроил ва Фаластин ўртасидаги чегара сифатида кўрсатиб келинади, де-факто эса бутун ҳудуд Исроил назоратида. 1973 йилги урушдан кейин Исроил Синай яриморолини тинчлик сулҳи эвазига Мисрга қайтариб беришга рози бўлди, лекин қолган ҳудудлар ўз назоратида қолди.\n1973 йилги урушдан кейинги музокаралар натижасида 1982 йилда ўрнатилган чегаралар\nУнда Фаластин ҳудудлари қаерда?\n1947 йилда Фаластин ҳудудлари бўлиниши режаси эълон қилинганда яҳудий давлати тузилиб, араб давлати тузилмагач, Фаластиннинг араблар учун ажратилган ҳудудларини эгаллаган Миср ва Иордания бошқариб келди. 1964 йилда фаластинликларнинг дастлабки ҳарбийлашган сиёсий институти — Фаластин Озодлик ташкилоти тузилди.\n1967 йилда Исроил ушбу ҳудудларни эгаллагач Иордания ҳудудига кўчиб ўтган ташкилот тез орада қўшни давлат раҳбарияти билан келишмай Ливанга чиқиб кетди ва ҳам Ливан фуқаролар урушида қатнашди, ҳам Исроилга ҳужумлар уюштириб турди. Бу орада Миср ҳам 1978 йилда Кемп-Дэвид келишувлари натижасида Исроил билан душманлик муносабатларини тугатиб, расмий алоқалар ўрнатди.\n«Фаластинни озод қилиш бурчи»ни ўз зиммасига олган икки асосий қўшнининг чекиниши ортидан ҳамда бутун умри Исроил билан урушда ўтган янги авлод шаклланиши туфайли Ғазо сектори ва Ғарбий соҳилда яҳудий манзилгоҳлари қурилишидан норозилик сифатида бошланган ҳаракатлар 1987 йилда биринчи Фаластин Интифадасига айланиб кетди.\nУшбу қўзғолон натижасида тез орада ва ниҳоят Фаластинда араб давлати тузилиши эълон қилинди. Фаластин миллий мухторияти номини олган давлат тузилмаси етакчиси Ёсир Арофат БМТ минбаридан туриб 1967 йилги чегаралар бўйича ҳудудлар кафолатланиши эвазига Исроил давлати тан олинишини ҳам маълум қилди.\nФаластинликларнинг биринчи қўзғолони 1993 йилгача давом этди ва икки тараф етакчиларига тинчлик бўйича Нобель мукофотини олиб берган Осло келишувларига олиб келди. Бу пайтга келиб Фаластиннинг Ғарбий соҳилдаги ҳудудлари яҳудий манзилгоҳлари қурилиши эвазига юзлаб бўлакларга бўлиниб кетган эди. Осло келишувларида ушбу статус-кво сақланиши белгиланди, фаластинликларга аҳоли пунктларини белгиланган ҳудудлардан ташқарига кенгайтирмаслик мажбурияти қўйилди. Ғарбий соҳилнинг яҳудийлар томонидан эгалланган қисмлари 1997 йилгача Фаластин мухториятига қайтарилишига келишилди. Бироқ қайтарилмади. Шундай қилиб ҳозирда Фаластин ҳудудлари деганда Ғазо сектори ва Ғарбий соҳилдаги юзлаб «қуруқликдаги ороллар»дан иборат «Фаластин архипелаги» тушунилади.\nИсроилнинг ҳозирги чегаралари ва «Фаластин архипелаги»\nУруш кимлар ўртасида бўлди?\nБиринчи Интифада даврида Фаластин Озодлик ташкилоти билан бирга курашга янги ташкил қилинган ҳаракат — асосий ғояларидан бири Ислом давлати қуриш бўлган ҲАМАС қўшилган эди. 2000—2005 йилларда бўлган Иккинчи Интифада даврида эса ҲАМАСнинг янада фаол иштироки туфайли мавқейи ошиб кетган эди. ҲАМАС ва/ёки унинг ҳарбий бўлинмалари 1995 йилда АҚШ, 2002 йилда Канада, 2003 йилда АҚШ босими остида Европа Иттифоқи томонидан террорчилик ташкилотлари рўйхатига қўшилган. Бундай рўйхатларга ўз вақтида Фаластин Озодлик ташкилоти ҳам қўшилган бўлиб, 1988 йилга келибгина чиқарилган.\nҲаракат Фаластин Озодлик ташкилоти таркибига қўшилмаган, 1996 йилда дастлабки Фаластин парламенти сайловларини ва 2004 йилда Ёсир Арофат вафот этгач 2005 йилдаги президент сайловларини ҳам бойкот қилган. 2006 йилдаги парламент сайловида эса қатнашиб, кутилмаганда кўпчилик овоз олади. Бу орада 2005 йилда Исроил биртомонлама равишда Ғазо секторидан қўшинларини ҳам, аҳолисини ҳам чиқариб, ҲАМАСга қўшиб бутун ҳудудни блокадада қолдирди.\nШундан кейин ҲАМАС Фаластин Озодлик ҳаракатининг етакчи партияси — ФАТҲнинг сиёсий институтларига параллел равишда ўз институтлари тармоғини яратишни бошлади. Бироқ Фаластин мухториятининг янги президенти, ФАТҲ етакчиси Маҳмуд Аббос ҲАМАС тайинлаган ҳукумат аъзоларини тан олмай, ўз одамларини тайинлайди. Шу ва бошқа сабаблар туфайли ҲАМАС ва ФАТҲ ўртасидаги келишмовчиликлар қуролли тўқнашувларга, бунинг ортидан 500 дан ортиқ қурбон олиб келди.\n2007 йил бошида ягона ҳукумат тузишга келишилган бўлса ҳам, ёзга келиб Ғазо секторидаги ФАТҲ ташкилотлари, Ғарбий соҳилдаги эса ҲАМАС ташкилотлари ёпилди. Шундан буён Фаластиннинг икки ҳудуди икки ташкилот томонидан бошқарилади. ҲАМАС Исроил билан тинч муносабатларни тан олмаслиги туфайли Ғазо сектори яҳудий давлати билан можароларда асосий объект бўлиб келмоқда. Жумладан, 2007—2008 йиллардаги уруш ва шу пайтгача сўнгги йирик можаро бўлиб келган 2014 йилдаги уруш айнан ҲАМАС билан Ғазо секторида бўлиб ўтган.\n2021 йилги урушга сабаблар Ғарбий соҳилда Ал-Ақсо масжидига киришга Исроил ҳарбийларининг аралашуви ҳамда Қуддуснинг Шайх Жарроҳ маҳалласидан 6 та фаластинлик оилани зўравонлик билан чиқариб, у ерда қурилиш бошлашга уриниш каби ҳодисалар бўлса ҳам, уруш Ғазо секторида ҲАМАС билан бўлди. Нега?\nАпрель ойида келишмовчиликлар бошлангач эскаляциядан чўчиган амалдаги президент Маҳмуд Аббос 29 апрель куни май ойига режалаштирилган президентлик сайловлари номаълум муддатга қолдирилишини эълон қилди. Ўзини Фаластин халқининг ягона вакили сифатида кўрадиган ҳукуматнинг кучсиз позициясини кўрган ҲАМАС буни бутун Фаластин ҳудудларида мавқейини яхшилаб олишга имконият сифатида кўрди.\nДастлаб Исроил ҳаракатларини тўхтатмаса уруш бошлаш билан таҳдид қилинган бўлса, кейинчалик бу ҳақиқатга айланиб, кунига ўртача 400 тага яқин ракета отилди. Экспертларнинг фикрича, бу ракеталарнинг ҳаммаси ҳам четдан олиб келинмаган, анча қисми ҲАМАС лабораторияларида тайёрланган. Ракеталар урушига Исроилнинг «мўъжизавий» мудофаа тизими — «Темир гумбаз» ҳам доимий ҳужумларга бардош беролмаслиги маълум бўлди.\nЎз навбатида Исроилдаги ички сиёсий курашлар ҳам можаронинг бу даражада жиддийлашишига етарлича «ҳисса қўшди». Бош вазир Бинямин Нетаньяху бошчилигидаги ҳукмрон партия икки йил олдинги парламент сайловларида мутлақ кўпчилик овоз ололмагач, ҳукумат тузиш имконсиз бўлиб қолган эди. Шу сабабли икки йил ичида уч марта такроран сайлов (охиргиси 2021 йил мартда) ўтказилганига қарамай муаммо ҳалигача ечилмаган.\nБундан ташқари, Нетаньяхунинг ўзига коррупция ва хизмат ваколатини суиистеъмол қилиш бўйича айбловлар қўйилган. Шунингдек, мартдаги сайловлардан кейин Нетаньяхуга энг кўп овоз олган апртия — Ликуд етакчиси сифатида яна ҳукумат тузиш вазифаси қўйилган эди. 4 май куни Нетаньяхуга берилган мандат тугаб, 5 майдан ҳукумат тузиш ваколати сайловда иккинчи ўринни олган Еш Атид партияси етакчиси Яир Лапидга ўтди.\nЛапид ҳукумат коалициясини тузиш учун парламентга ўтган ўнлаб партиялар билан музокараларни бошлаб, 8 майдаёқ умумий механизмларни келишишга эришгани маълум қилинган эди. Мухолифат томонидан ҳукумат тузилишида муҳим роли бўлган араб партияларининг маълум шартлар эвазига розилиги олингани 10 май куни эълон қилиниши кутилаётган эди. Бироқ айнан шу куни Ғазо секторидан ҲАМАС ва Исроил ракета отишмалари бошланиб, музокаралар музлаб қолди.\n11 кунлик қуролли тўқнашувлар пайтида араблар иштирокидаги мухолифат коалицияси режаси бутунлай барбод бўлгандек кўринган эди. Бироқ 23—28 май кунлари яна мухолифат партиялари коалиция бўйича келишувга эришишгани эълон қилинди. Шундай қилиб, июннинг биринчи декадасида Исроил тарихида илк марта араб партиялари иштирокида ҳукумат тузилиши мумкин. Бу Фаластин билан муносабатларга қанчалик таъсир қилиши номаълум, бироқ Исроил араблари учун шароитлар яхшиланиши ушбу партияларнинг асосий талабларидан эканлиги аниқ.\nШу билан бирга можаро Фаластиндаги ички ижтимоий-сиёсий муносабатларга ҳам жиддий таъсир кўрсатиши тайин. Биринчи ўринда бу Ғазо секторига тегишли. 16 йилдан буён қамалда яшаётган, майдони Тошкент шаҳрига қарийб тенг бўлган ушбу ҳудуд уруш давомида жуда катта талафот кўрди ва Ғазодаги гуманитар инқироз янада чуқурлашди. Ғарбий соҳилда эса ҲАМАСнинг мавқейи ошса, бу ҳайратланарли бўлмайди.\nШундай бўлса, баъзи экспертлар томонидан илгари сурилаётган версия бўйича Нетаньяху Исроилда ўз сиёсий мавқейини тиклаш учун эскалация қилган можароси унинг фойдасига эмас, Фаластиндаги душмани — ҲАМАС фойдасига ишлаган бўлади. Бундан ташқари, Фаластиннинг янги муаммолар билан улғаяётган яна бир авлоди шаклланмоқда.\nАввалги икки қўзғолон — Интифадаларни айнан ўз муаммоларига ечим топишни истаган икки авлод олиб боргани эсланса, бу масалада ҳам Фаластин, ҳам Исроил раҳбарияти жиддий бош қотириши кераклигини тақозо этади. Ўт очиш тўхтатилгач, ҳам Исроил, ҳам ҲАМАС ўз ғалабасини эълон қилган бўлса-да, қайсидир томоннинг ростан ғолиб бўлганини айтиш қийин.\n23:55, 08.07.2021 164636\n08:07, 20.07.2021 106157\n22:16, 22.07.2021 66831\n19:09 Бугун 689\n18:56 Бугун 909\n18:44 Бугун 1673\n18:32 Бугун 5066\n23:56, 29.07.2021 84167\n20:43, 29.07.2021 71990\n20:54, 29.07.2021 66292\n23:19, 29.07.2021 62617


ЎзА - "Ўзэкспомарказ"да Тожикистон саноати маҳсулотлари кўргазмаси давом этмоқда\n18.08.2018 14:47:52 Чоп этиш версияси\nИкки давлат раҳбарларининг ташаббуси туфайли дўст ва қўшни мамлакатлар ўртасида савдо-иқтисодий ҳамкорликни янада ривожлантириш, ишбилармон доиралари ўртасидаги яқин шерикликни мустаҳкамлаш имконини берадиган турли даражадаги форум ва кўргазмалар ташкил этиш ўзига хос анъанага айланди. Фикримизнинг тасдиғи сифатида ўтган йил апрель ойида Душанбе шаҳрида ўтказилган Ўзбекистон саноат корхоналари маҳсулотлари миллий кўргазмаси ва октябрь ойида пойтахтимизда Тожикистон Республикаси миллий маҳсулотлари кўргазма-ярмаркаси бўлиб ўтганини келтириш мумкин.\n– Тоғ-кон, металлургия, кимё саноати каби қатор соҳаларни бирлаштирган корхонамиз Ўзбекистон билан самарали ҳамкорлик қилиб келмоқда, – дейди "Нокили Талко" директори Шоҳиён Юсуф. – Корхонамизга мамлакатингиздан олтингугурт, мис, кальцийли сода, қурилиш моллари импорт қилинади. Ўз навбатида, корхонамизнинг алюминий, кўмир, флюорит сингари маҳсулотлари Ўзбекистон саноати учун етказиб берилмоқда. "Талко" бугун корхоналар тармоғи сифатида маҳсулот экспорти географиясини кенгайтириб бормоқда. Бунда Ўзбекистон билан мустаҳкамланиб бораётган муносабатлар муҳим ўрин тутади. Кўргазмада "Андижон кабел" корхонаси билан мис ва алюминий кабеллар экспорт-импорти бўйича манфаатли келишувларга эришдик.\n– Корхонамиз сут ва сут маҳсулотларини қайта ишлаш, уларни ички ва ташқи бозорда савдосини йўлга қўйиш билан шуғулланади, – дейди Тожикистоннинг "Шири Душанбе" комбинати масъул ходими Назармо Назарбекова. – Маҳсулотларимиз табиий, соғлиқ учун фойдали. Бу эса корхонамиз учун биологик тоза маҳсулотларга талаб юқори бўлган Ўзбекистон бозорига йўл очиши мумкин. Бозор иқтисодиёти шароитида ишлаб чиқаришни диверсификация қилиш, янги тармоқлар ҳисобига фаолият турини кенгайтириш ривожланишнинг муҳим шартига айланган. Ўзбекистонда ҳалол стандарти жорий этилаётгани ишлаб чиқариш ва хизмат кўрсатишнинг ана шундай янги йўналиши. Мамлакатингизнинг ушбу тажрибасини ўрганиш ва ўзлаштириш истагидамиз.\nПрезидентимизнинг саъй-ҳаракатлари билан амалга оширилаётган "Марказий Осиё – Ўзбекистон ташқи сиёсатининг устувор йўналиши" тамойили бугун минтақада ҳамкорлик ва тараққиётнинг янги босқичини бошлаб берди. Туризм соҳасида қўшма лойиҳаларнинг амалга\nоширилиши сайёҳлик саноатининг мамлакатларимиз ўзаро товар айланмасидаги улушини сезиларли ошириш имконини бермоқда.\n– Ўтган йили Тожикистонга 500 мингдан зиёд сайёҳ келган бўлса, жорий йилнинг ўтган даврида бу кўрсаткич 700 мингдан ортиқни ташкил қилмоқда, – деди Тожикистон Туризмни ривожлантириш ташкилотлари уюшмаси раиси Фаттоҳ Файзуллаев. – 2018 йил мамлакатимизда "Туризмни ривожлантириш ва халқ ҳунармандлиги йили", деб эълон қилинганини бундай ижобий ўзгаришларнинг муҳим омили сифатида кўрсатиш мумкин. Мамлакатларимиз юқори туристик салоҳиятига эга. Имкониятларимизнинг бирлаштирилиши бу борадаги салоҳиятни янада оширишга хизмат қилади.


«ВАТАНГА ХИЗМАТ – ОЛИЙ ФАЗИЛАТ»\nПойтахтимиздаги Ёшлар ижод саройида «Ватанга хизмат — олий фазилат» номли жасорат дарси ўтказилди.\nТошкент ҳарбий округи қўшинлари қўмондонлиги ташаббуси билан ўтказилган тадбирда Қуролли Кучлар фахрийлари, ёшлар, юрт ҳимоячилари ва ҳарбий спортчилар иштирок этди.\nЖасорат дарсида мамлакатимиз Қуролли Кучлари тарихидан ҳикоя қилувчи видеоролик намойиш этилди.\n– Ҳарбий хизматчи нафақат жисмонан, балки маънан етук бўлиши керак, – дейди полковник Бахтиёр Ўролбоев. – У ҳеч қачон жамиятдан айри яшамаслиги, фикр юритмаслиги лозим. Бу айниқса, бугунги глобаллашув даврида муҳим аҳамият касб этмоқда. Шундан келиб чиққан ҳолда юртимиз тинчлигини таъминлаётган, сарҳадларимизни қўриқлаётган ҳарбий хизматчиларимиз маънавий жиҳатдан ҳам пишиқ ва пухта «қуролланиши»ни замоннинг ўзи талаб этмоқда.\nТадбир сўнгида 2000 йилда юртимизнинг жанубий ҳудудларига бостириб киришга уринган душманга қарши курашиб, қаҳрамонларча ҳалок бўлган алп ўғлонларнинг ёрқин хотирасига бағишланган «Ҳаёт» фильми намойиш этилди.


Наманганлик 4 нафар шахс 844 минг АҚШ долларини Қирғизистонга яширинча олиб ўтишга уринди » Ўзбекистон янгиликлари – Zamin.uz\n07-06-2015 | 00:42\nZAMIN.UZ / Узбекистон / 07 Июн 2015 года1 931\nНаманган вилоятида яшовчи 4 нафар шахсни меҳнат қилмай осонгина пул топиш мақсади жиноят кўчасида учраштирди. Бу ҳақда «Ҳуқуқ» газетаси'га асосланиб «Дарё» нашри хабар бермоқда.Ўзининг Nexia машинасида киракашлик қиладиган йигитга таниши қўнғироқ қилиб, «юк» борлиги ва уни Чортоққа етказиб бериш кераклигини айтди. Аввал ҳам бу каби ишларни қилиб юрган киракаш тезда «юк»ни олиб кетишга етиб келди. Машина юкхонасига бешта қора полиэтилен пакетларга ўралиб, скотчланган қутилар жойлаштирилди.Ҳайдовчи Чортоқ туманидаги Ҳазратишоҳ қишлоғига келганида, уни икки нафар шахс кутиб олди. Улар «юк»ни кўргач, энди уни Турик маҳалласи четига, яъни Ўзбекистон ва Қирғизистон Республикаси чегарасигача олиб бориб бериши зарурлигини айтди. Ҳайдовчи рози бўлди. Чегара ҳудудида тўхтаб, юкхонани очди.— Мана шуларни маккапоя ортига беркитиб олиб бориш керак, — деди йигитлардан бири.Шу пайт кўча бошида ҳуқуқ-тартибор органларининг машинаси кўринди. Тўртовлон талвасага тушиб қолди.Йигитлар қўлларига илинган пакетларни олиб, ўзларини ҳар томонга урди. Аммо чегара пости хизматчиларидан қочиб қутула олмади. Улар жиноят устида қўлга тушди. Қора полиэтилен пакетлардаги «юк» 844 минг 545 АҚШ доллари қийматидаги пул бўлиб, жиноятчилар уни ноқонуний равишда Қирғизистон Республикасига ўтказмоқчи бўлган экан.Суд томонидан судланувчиларнинг жиноий қилмишлари таҳлил этилиб, шунга яраша ҳукм чиқарилди.Ашёвий далил сифатида олинган қиймати 1 миллиард 835 миллион 990 минг сўмдан ортиқ бўлган 844 минг 545 АҚШ доллари ҳамда жиноят қуроли деб топилган Nexia автомашинаси давлат ҳисобига ўтказилди.


Москвада "Фарғона кўчаси"га қаршилик билдирилмоқда\n30 ноябр 2020, Тошкент вақти: 23:13\nМоскваликлар янги метро бекатининг «Фарғона кўчаси» деб аталишига қарши. Улар янги бекатни «Балакиревская» деб аталишини исташмоқда. Бу ҳақда «Известия» газетаси хабар берди.\n28 январ куни номлаш бўйича комиссия «Фарғона кўчаси» бекатини номини ўзгартириш масаласини кўриб чиқади. Янги метро бекатининг номи яқин ўртада жойлашган Фарғона кўчаси номи билан боғлиқ.\nГазетанинг ёзишича, «Братеево» метро бекатининг номи Қозоғистон раҳбариятининг илтимосига биноан 2011 йилнинг охирида «Олмаота» номига алмаштирилган эди.\nМоскваликлар «Олмаота» номига қарши 7 мингта имзо тўплашга муваффақ бўлган ва пойтахт мэрияси ҳамда судга мурожаат қилган. Бироқ уларнинг даъвоси рад этилиб, метро бекати 2012 йилнинг 24 декабрида «Олмаота» номи билан очилган эди.


Қирғизистондаги энергетика соҳаси қулаш арафасида\nҲозирда мамлакатда энергетика соҳасидаги вазият ўта оғир, деди Миллий энергетика холдинги раҳбари Бақит Сидиқов.\nУнинг сўзларига кўра, бу Тўхтоғул сув омборидаги сув сатҳининг пастлиги, электр энергияси истеъмолининг юқори ўсиши, подстанцияларда ортиқча юк ва ускуналарнинг ишдан чиқиши билан боғлиқ.\n«Агар вазиятни барқарорлаштириш учун қатъий чоралар кўрилмаса, бутун энергия тизимининг қулаши, Тўхтоғул ГEС каскадининг тўхташи ва натижада республикада узоқ давом этадиган ижтимоий-иқтисодий инқирозга юз тутиши мумкин», деди у.\nНорин дарёси оқимининг камайиши туфайли энергетик вазият хавотирга солмоқда. Агар 2001-2010 йилларда ўртача оқим 14,1 миллиард кубометрни ташкил этган бўлса, 2017-2020 йилларда бу кўрсаткич 12,3 миллиард кубометрни ташкил этди.\nШунга кўра, оқимнинг пастлиги Тўхтоғул сув омборида сув ҳажмининг тўпланишида акс этди. Миллий энергетика холдингининг таъкидлашича, ҳозирги пайтда Тўқтоғул ГEСи экстремал режимда, гидроэлектр блокларининг эскириши билан ишлайди.\nАввалроқ, «Қирғизистон миллий электр тармоғи» истеъмолчиларга электр энергиясини тежашга қаратилган мурожаат билан чиқиб, келгуси 2021-2022 йиллар куз-қиш мавсумида электр энергияси истеъмолининг кўпайиши сабабли катта танқислик туфайли қийин бўлиши кутилаётганини айтди.\nАпрель ойида Президент Садир Жапаров энергетика саноатини инқироздан чиқариш учун электр энергияси тарифларини қайта кўриб чиқишни таклиф қилди. Унинг фикрича, кам таъминланган оилалар учун паст тарифларни қолдириш, қолган аҳоли учун эса, аксинча, ошириш керак.


19:50 / 05.10.2017 31245\nТабиий манбаларда пластикнинг мавжудлиги қандай изоҳланади? Яхши биламизки, маҳсулотнинг парчаланишига юзлаб йиллар керак бўлади. Бироқ ярим аср илгари ташланган пакет, идиш-товоқ, бутилка, синтетик толали кийим ва бошқа маҳсулотлар табиат қўйнида экани маълум бўлди. Буларнинг бари кундан-кунга парчаланиб, манбага, кейин эса - сувга тушади. Бунда чиқиндиларни ёқиб ташлаш ҳам ёрдам бермайди, чунки бу ҳам табиатга зиён.\nТадқиқотчиларнинг таъкидлашича, барча қитъалардан олинган ичимлик сувларининг 80 фоиздан кўпроғида заҳарли пластик заррачалар бор. Бошқача қилиб айтганда, бир стакан сув ичаётганингизда организмингизга у билан бирга турли синтетика ҳам тушади. Бу моддалар ҳазм қилиш жараёнида организмингизга анча салбий таъсир кўрсатади.\nУшбу заррачаларнинг ҳажми жуда кичикдек туюлиши мумкин, бироқ кунига ўртача 2-2,5 литр ичимлик суви ичувчи инсоннинг йил давомида истеъмол қиладиган суви ҳисоблаб чиқилса, анчагина пластик тўпланиб қолади. Бугунги кунда фильтрациянинг замонавий усуллари суюқликни шундай микроскопик таҳдиддан тозалай олади.\nОрганизмга тушган қайта ишланган пластик заррачаси эндокрин тизими, ички органлар фаолияти ва умуман организмга таъсир кўрсатиши мумкин. Шуниси диққатга сазоворки, қайнатилгандан кейин вазият янада мураккаблашади. Муайян ҳарорат пластикка таъсир ўтказиб, уни токсинлар ажратишга мажбур қилади.\n«Сувоқова» Ургутдаги ичимлик суви муаммоси бўйича мақолага муносабат билдирди\nСамарқандда ичимлик суви муаммоларини ёритиш ва ҳал қилишга журналистлар ва блогерлар ҳам жалб этилади


Собиқ маҳбус: 'диний ва сиёсий маҳкумларнинг аҳволи янада ёмонлашган' - BBC Uzbek - O'zbekiston\nСобиқ маҳбус: 'диний ва сиёсий маҳкумларнинг аҳволи янада ёмонлашган'\nСўнгги янгиланиш 25 феврал 2013 - 13:42 GMT\nЎзбекистон ҳукумати мамлакатда сиёсий маҳбуслар борлигини рад этиб келади\nЎзбекистонда эълон қилинган сўнгги амнистия, одатдагидек,сиёсий маҳбусларни четлаб ўтган.\nСиёсий тутқунларнинг биринчи ва иккинчи гуруҳ ногирони эканликлари ҳам ҳукуматни уларга нисбатан инсонпарварлик амали кўрсатишга ундай олмаган.\nПарижда жойлашган "Марказий Осиёда инсон ҳуқуқлари" Ассоциациясининг маълум қилишича, амнистиядан маҳрум қолаётган маҳбуслар орасида жазо муддатини ўташ жараёнида кўзи мутлақо кўрмайдиган ҳолга келган биринчи гуруҳ ногиронлари Мурод Латипов ва Суннат Таласовлар ҳам бор.\nНорвегияда сиёсий бошпана топган журналист Евгений Дьяконов собиқ маҳбус ва Ўзбекистон қамоқхоналари ҳақида яқинда дунё юзини кўрган "Zona.uz" китоби муаллифи.\nБи-би-си ундан ўзбек қамоқхоналарида ногирон маҳкумларга қандай муомала қилиниши ҳақида сўраган.\n"Маҳбус уч ой деганда ақлдан озади ва ҳар қандай қоғозни имзолайди. Чунки бу камераларда ўтиришнинг ўзи қийноқ."\nЕвгений Дьяконов: Менинг ўзим расман ҳозиргача 2-гуруҳ ногирони ҳисобланаман. Афғон урушида қатнашганман. 1997 йилда мени ҳибсга олишган пайти ногирон сифатида рўйхатда турганман. Мустақиллик йилларида чиққан барча амнистиялар барчаси бир-бирига ўхшаш. Тўғрироғи, бир-биридан нусҳа кўчирилган. Ногиронларга қилинадиган муомала ҳақида гапирадиган бўлсак, тергов ҳибсхоналарида ногиронлар алоҳида камераларда сақланади. Уларда шароит сал яхшироқ ва ҳатто парҳез таомлар ҳам берилади. Шунингдек, қариялар учун, юрак хасталиги билан оғрийдиган ёки руҳий хасталар учун ҳам махсус камералар бор. Қонун бўйича сил касалига дучор бўлган маҳбуслар учун ҳам алоҳида камера бўлиши керак. Аммо амалда уларни қасддан бошқа, соғлом маҳбусларга қўшиб қўйиш тажрибаси мавжуд.\nБи-би-си: Сизнинг ўзингиз бир маҳбус сифатида нималарни бошингиздан кечиргансиз?\nЕвгений Дьяконов: Тўғрисини айтсам, мен у ердан тирик чиқишга умид қилмагандим. Аслида мен ҳеч қачон қонунни бузмаган ва қамоққа ташлангунимча, қанчалик ғалати эшитилмасин, амалдаги ҳокимият, яъни Президент Ислом Каримов сиёсатининг ашаддий тарафдори эдим. Мен Президент Ўзбекистонда бўлаётган воқеалардан бехабар ва уни хабардор қилиш керак, деб ишонардим. Афсуски, мен адашган эканман. Қамоқда экан, чорасизлик ва фожиани ҳис қилганман. Агар мени қийноққа солишган, деб айтсам, ҳали ҳеч нарсани айтмаган бўламан. Қийноқларни ўз баданимда бутун даҳшати билан ҳис қилганман. Ҳатто шундай бир вақт бўлганки, менда ўлимни машқ қилиб кўришган. Мени Тоштурманинг 3-корпусидаги ўлимга ҳукм қилинганлар сақланадиган махсус камерага ташлашган. Тоштурмада ҳар томонлама қийноқ қўлланади. Биринчидан, у ерда бўлишнинг ўзи қийноқ. Чунки, масалан биз ўтирган камера 10 кишига мўлжалланган, аммо унда 42 кишини сақлашар эди. Ҳожатхонага кунда фақат икки маҳал чиқиш мумкин.Сув ва ҳаво етишмаслигидан нафақат маҳбуслар, балки икки нафар қамоқхона назоратчилари ўлган ҳолатлар ҳам бўлган. Ўзбекистонда ёз чилласи қандай бўлишини ҳамма яхши билади. Ана шу чилла пайти, 4-қават, яъни томнинг остидаги камералар том маънода "духовка"га айланарди. Юраги бақувват бўлмаган маҳбуслар бундай шароитга дош беролмасдан, кўз юмишарди.\nБи-би-си: Сиз ногиронларга тўғридан-тўғри қийноқ қўлланган ҳолларга гувоҳ бўлганмисиз? Евгений Дьяконов: Ногирон маҳбусларнинг шароитлари нисбатан яхшироқ эди. Албатта, уларни тўғридан-тўғри дўппослашмас, ҳолдан тойдиришмас эди. Шахсан мени, бир ногирон маҳбус сифатида соғлигим янада ёмонлашганидан кейин бошқа, уч кишилик камерага ўтказишди. У ерда етти киши сақланарди. Бу энди маҳбус учун жаннат, дегани. Хусусан, Тоштурмада маҳбусни уриш шарт эмас. Уни умумий тартибдаги камерага жойлаштириш кифоя. У ерда маҳбус аста -секин, уч ой деганда ақлдан озади. Ва ҳар қандай қоғозни имзолайди. Чунки бу камераларда ўтиришнинг ўзи бир қийноқ. Мен қамоқда ўтирганимдан буён орадан ўн беш йил ўтди. Ҳозир қамоқхоналардаги аҳвол бир неча марта ёмонроқ экани айтилади. Айниқса, диний ва сиёсий маҳкумларнинг аҳволи янада ёмонлашган.\nЎзбекистон : ногирон сиёсий тутқунларга нисбатан амнистия яна қўлланилмади25.02.13, Ўзбекистон\nЎзбекистон: ёзувчи Мамадали Маҳмудовга қарши янги иш очилгани айтилмоқда13.02.13, Ўзбекистон\n"Эрк"чини озодликка чиқармаслик учун баҳона Видео ва аудиоТуркия, Туркия - 'азамат ўлка'! Номаълум асирлар тарихи-видеоТомоша қилиш07:29'Талаба йигит пешонамга ватан хоини деб ёзиб қўйганди'Томоша қилиш11:41'Ҳуррият 2014': 'Ватандан йироқда туриб ҳам унда яшаш мумкин'Томоша қилиш07:17Ғарб киночилари панжасига панжа ураётган ўзбек қизиТомоша қилиш07:50Афғонистон ўзбеклари мусиқаси ПариждаТомоша қилиш07:14Фарғона тонг отгунча...Томоша қилиш17:45Бу дунёнинг 'қилкўприги' қаерда? Томоша қилиш01:57Нимага эришдик? Тунислик рэппер инқилобни савол остига оладиТомоша қилиш04:04Эркин Аъзам бугунги ўзбек адабиёти ва санъати ҳақидаТомоша қилиш05:20Икки қатағон анатомияси: Шукрулло ва М.Маҳмудов Томоша қилиш18:02Қуръони Карим маънолари ўзбек тилига шеърий таржима қилинди Томоша қилиш17:23М.Маҳмудов: Қамоқда мени ёзувчилигим асраб қолди Томоша қилиш04:51Тожиклар нега Хитойга юзланишмоқда?Томоша қилиш01:45Аёл, аҳволинг қандай? Би-би-си лойиҳасиТомоша қилиш02:56Бойга боққан бозор ё ялтир-юлтирлар дунёси Томоша қилиш02:29Бир миллион долларни осмондан сочишдиТомоша қилиш00:49Видео: Татуировканинг маъноси борми?Томоша қилиш05:41


Тайсон Фьюри июнда яна рингга қайтади\n15 апрель, 2018, 03:00 794\nОғир вазн тоифасининг собиқ жаҳон чемпиони Тайсон Фьюри 9 июн куни яна профессионал рингга қайтишни режалаштирмоқда, дея хабар беради BBC нашри. Яна фаолиятини бошламоқчи бўлган британиялик боксчи Манчестерда рингга чиқиши керак. Ҳозирда унинг рақиби ким бўлиши маълум қилинганича йўқ.\nЭслатиб ўтамиз, 29 ёшли боксчи сўнгги марта 2015 йили Владимир Кличкога қарши рингга чиқиб, ғалаба қозонган эди. 2016 йили спортчи допинг назоратидан ўта олмаган ва икки йилга боксдан дисквалификация қилинган. Айни дамда унинг лицензияси тикланган.\nФьюри фаолияти давомида 25 жанг ўтказиб, барчасини ғалаба билан якунлаган ва шулардан 18 тасида нокаут қайд этган.


7,5 ТОННА МИНЕРАЛ ЎҒИТ СОХТА ҲУЖЖАТЛАР АСОСИДА САМАРҚАНДГА ЖЎНАТИЛАЁТГАН ЭКАН\nЖамият 05.04.2019 217\nМамлакатимизда фермерликни тараққий эттиришга алоҳида эътибор қаратилиши самарасида бугун фермер қишлоқ мулкдори, серқирра тадбиркорга айлангани рост. Бироқ яратилган имкониятлардан унумли фойдаланиб, ўзига, элга, давлатга наф келтиришдан кўра бузуқ нафсини устун қўядиганлар ҳам учраб туриши афсусланарли ҳол.\nМазкур фермерлар давлат томонидан ажратилган минерал ўғитлардан белгиланган мақсадларда фойдаланиб, ер унумдорлигини ошириш, ҳосилдорликни кўтариш ўрнига мўмай даромад илинжида уларни пуллашга уринишади. Ваҳоланки, қонунга зид бу қилмиш минерал ўғитлар олди-сотдиси билан ноқонуний шуғулланувчи "уддабуронлар" жонига "ора" кирмоқда.\nМазкур йўналишдаги қонунбузарликларни фош этишда вилоят божхона бошқармаси томонидан тегишли ҳуқуқ-тартибот идоралари билан ҳамкорликда тезкор тадбирлар амалга ошириб келинмоқда. Таҳлилларга кўра, вилоят божхона бошқармаси ходимлари томонидан жорий йилнинг ўтган даврида 5 та ҳолатда вазни 40,7 тонна аммиакли селитра минерал ўғитининг ноқонуний айланишига чек қўйилган.\nЯқинда бошқарманинг контрабанда ва божхона қонунчилиги бузилишига қарши курашиш бўлими ходимлари томонидан ҳуқуқни муҳофаза қилувчи идоралар ходимлари билан ҳамкорликда Чироқчи туманида тезкор тадбир ўтказилди ва натижада оғирлиги 7,5 тонна минерал ўғит ноқонуний айланишига чек қўйилди.\nАниқланишича, "Агрокимёҳимоя" ҲАЖ Касби тумани филиали тизимида мудир лавозимида ишлаб келган Қ.Ш. фаолияти тугатилганига 2 ой бўлган фермер хўжалиги раиси М.А. ва бошқалар билан тил бириктирган. Шунга кўра оғирлиги 7,5 тонна аммоний сульфати минерал ўғити И.И. бошқарувидаги "Isuzu" автомашинасида сохта ҳужжатлар асосида Самарқанд вилоятига олиб кетилаётганида, тўхтатиб қолинди.\nВилоят божхона бошқармаси ахборот хизматининг маълум қилишича, ҳозирда мазкур ҳолат юзасидан Қ.Ш. ва унинг жиноий шерикларига нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилиб, тегишлилигига кўра тергов идораларига юборилган.


Чилим чекиш тақиқланадими? — Teletype\nЧилим чекиш тақиқланадими?\nАввал хабар берганимиздек бугун Ўзбекистон Республикаси Олий Мажлиси Сенатининг ўн бешинчи ялпи мажлиси бўлиб ўтмоқда.\nСенат томонидан маъқулланган қонунлардан бири бу “Жамоат жойларида чилим ва электрон сигареталар чекишни чеклаш тўғрисида”ги қонундир.\nжамоат жойларида чилим ва электрон сигареталар чекишнинг кенг тарқалишига йўл қўймаслик;\nчекмайдиган фуқаролар ҳуқуқлари ҳимоясини таъминлаш;\nтамаки тутуни билан ифлосланишнинг ҳамда чилим ва электрон сигареталар чекиш натижасида келиб чиқадиган касалликлар ва гуруҳ бўлиб чекиш оқибатида юқиш хавфи бўлган юқумли касалликлар тарқалишининг олдини олишдир.\nҚонунни қабул қилиш зарурати амалдаги қонун ҳужжатларида камчиликлар борлиги билан ҳам изоҳланади. Хусусан, таркибида тамаки маҳсулоти бўлмаган мевали аралашмалардан иборат қўшимчалар билан чилим ва электрон сигарета чекишни тақиқлаш масаласи ҳал этилмаган. Чилим чекишга мўлжалланган хона ва жойлар ажратган шахсларнинг жавобгарлигини белгилайдиган ҳуқуқий нормалар мавжуд эмас. Чилим учун аралашма, электрон сигареталар учун суюқлик тўғрисида санитария нормалари ва қоидалари мавжуд эмас. Чилим ва электрон сигареталар чекишни реклама ва тарғиб қилишни чеклаш назарда тутилмаган.\nҚонун 15 та моддадан иборат бўлиб, уларда:\n“чилим”, “чилим учун тамакисиз чекиш аралашмаси”, “чилим чекиш учун дамлама”, “чилим учун чекиш тоши”, “электрон сигарета” каби асосий тушунчаларнинг мазмуни очиб берилган;\nчилим ва электрон сигареталарни чекиш мумкин бўлмаган жамоат жойлари рўйхатига аниқлик киритилган;\nчилим ва электрон сигареталар чекишни реклама ва тарғиб қилишни чеклашга доир нормалар киритилган;\nжамоат жойларида чилим ва электрон сигареталар чекишни чеклаш чораларини кўриш учун масъул бўлган шахслар ва уларнинг мажбуриятлари белгиланган;\nчилим ва электрон сигареталар чекиш учун жамоат жойларида хоналар ва жойлар ажратиш, шунингдек жамоат жойларида чилимларни, чекиш аралашмаларини (чекиш масаллиғини, чекиш тошларини) фойдаланиш учун тақдим этиш тақиқланган;\nжамоат жойларида чилим ва электрон сигареталар чекишни чеклаш бўйича профилактик тадбирларни амалга оширишда давлат ҳокимияти ва бошқаруви органлари, фуқароларнинг ўзини ўзи бошқариш органлари, нодавлат нотижорат ташкилотлари, корхоналар (муассасалар), ташкилотлар, таълим муассасалари ва бошқа ташкилотларнинг иштирок этиши белгилаб қўйилган.


Нурободнинг ўркач-ўркач йўллари\nМуносабат майдони 08 February 2018 17:09 471\nСамарқанд шаҳридан Нуробод тумани марказигача йўл қарийб саксон километр. Аслида, текис ва равон йўлдан манзилга 35-40 дақиқа атрофида етиб бориш мумкин. Аммо, киши йўлдаги катта-кичик чуқурлар, асфальти кўчиб кетган жойлар, катта-катта тошларни оралаб ўтиб, то манзилга етгунча бир ярим соатдан ҳам кўпроқ вақт йўқотади. Шу боисми, вилоят туманлари ичида айнан Нурободга боришдан аввал кўпчилик ҳайдовчилар бир сесканиб, бироз ўйга толади. Автоуловига раҳми келганиданми, юрагига ғулғула тушади.\nТуманга икки томондан, яъни 25 км узунликдаги “Сарикул қ. – Нуробод ш.” ҳамда 31 км узунликдаги “Нуробод ш. – Нурбулоқ ш. – Иштихон ш.” автомобиль йўллари орқали кириб бориш мумкин. Аммо, ҳар иккиси ҳам яроқсиз йўллардан иборат. Кенг далалар ва қишлоқларни кесиб ўтувчи йўлларнинг айрим қисмларида қачонлардир асфальт бўлганини эслатувчи бўлаклар, уч юз-беш юз метр шағал, баъзи жойларида туя ўркачидек эгилиб-букилган, кенг ва кетма-кет чуқурликлардан ўтиш давомида ҳар қандай автомобил-техника шикастланиши аниқ.\n– Бу йўллар қурилиши 1975 йилларда бошланиб, 1983-1984 йилларда тугатилган, – дейди Нуробод туман йўл пудрат таъмирлаш-фойдаланиш корхонаси бўлим бошлиғи Акбар Қувондиқов. – Шундан бери бирор марта капитал таъмирланмаган. Фақатгина йўлни сақлаб қолиш мақсадида жорий таъмирланган, катта-кичик чуқурлар ямалган. Аслида, бу йўллар аллақачон ўз хизматини ўтаб бўлган. Агар Сазағон қишлоғидан туман марказигача 45 километр бўлса, бу масофани 10-15 дақиқада босиб ўтиш мумкин. Лекин, Сарикул қишлоғидан Нуробод туманига бурилгандан сўнг йўлнинг ўта яроқсизлиги сабабли, бир соатдан кўпроқ юришга тўғри келади. Умуман олганда, Нуробод туман марказига олиб келадиган ҳар икки йўлнинг жами 56 километрини таъмирлаш зарур. Бунинг учун 70,0 миллиард сўм маблағ талаб этилади. Аммо бунча маблағ йўқлиги сабабли мутасадди идораларга таклифлар тайёрлаб бердик.\nТуманда 35 та маҳалла фуқаролар йиғини мавжуд бўлиб, 143 800 нафар аҳоли яшайди. Ҳар куни одамлар турли манзилларга отланаркан, ана шу ўйдим-чуқур йўллардан юришга мажбур.\nНурободга элтувчи асосий йўлларнинг аҳволи шу даражада харобки, энди ички йўллар ҳақида гапирмаса ҳам бўлади.\n– Йўлларимиз ҳақиқатан таъмирталаб, – дейди туман ҳокимлиги Ободонлаштириш бошқармаси бош муҳандиси Обид Ҳожиев. – Ички хўжалик йўлларини жорий таъмирлаш асосий вазифаларимиздан. Бугун 1039,9 километр ички йўллар мавжуд бўлса, шундан 20,7 километри асфальт, 61 километри шағал, 958,2 километри тупроқ йўллардир. Ўтган йили 13,9 километр йўлда маҳаллий бюджетдан ажратилган 758 млн. 206 минг сўмлик маблағ асосида шағал ётқизиш ишлари бажарилди. Шундан туман марказий шифохонасига олиб борувчи йўлнинг 400 метрига асфальт ётқизилди. Бу йилга келиб жорий таъмирлаш ишлари учун 758 млн. 206 минг сўм маблағ ажратилиши кўзда тутилган. Асфальт қилиш учун битум маҳсулотининг етишмаслиги энг катта муаммоларимиздан. Қолаверса, шағал тўкилган йўлларда оғир юк транспортлари қатнови кўплиги туфайли бу йўллар ҳам тез орада яроқсиз аҳволга келиб қолаяпти.\nНурободда Нурбулоқ шаҳарчаси бор. У ернинг шифобахш суви одамлар орасида машҳур. Бу ерда даволаниш учун ҳар куни юзлаб одамлар келади. Аммо йўлнинг ёмонлигидан кўпчиликнинг дили хуфтон бўлади.\nБу йўллар яқин йиллар орасида носоз бўлиб қолмаган. Туман ҳокимлиги, мутасадди ташкилотлар раҳбарлари негадир бу масалага панжа ортидан қарашмоқда. Хўш, шу ўринда яна бир ҳақли савол туғилади: бу йўлларни таъмирлаш ёки жорий таъмирлашни амалга ошириш бўйича бирор сиёсий партия депутатлик гуруҳи ўйлаб кўрганмикан?\n– Айнан йўлларни созлаш ва таъмирлаш бўйича Халқ депутатлари туман Кенгаши сессиясига сиёсий партиялар депутатлари томонидан бирор марта масала киритилмаган, – дейди туман ҳокимлиги ташкилий-назорат гуруҳи раҳбари Лазиз Муқимов. – Чунончи, айни пайтда фаолият юритаётган депутатлар томонидан ҳам мазкур масала сессияга олиб чиқилмади. 2014 йилдан жорий йил биринчи февралигача ўттизта сессия ташкил этган бўлсак, уларда доимий комиссиялар иш режаси, туман ҳокими ҳисоботи, қишлоқ хўжалиги, тиббиёт соҳаси каби қатор мавзуларда юзта масала кенгаш муҳокамасида кўриб чиқилган. Аммо, туман ҳудудидаги асосий йўлларни таъмирлаш масаласини ҳал этиш сессия мажлисларида муҳокама қилинмаган...\nҚизиқ, халқ депутатлари туман кенгашида ўтган уч йил давомида юзта масала ҳал этиш учун сессия кун тартибига киритилса-ю, бутун эл-улусни қийнаётган муаммони бартараф этиш наҳот ҳеч кимнинг хаёлига келмаса?\n– Аҳоли билан ўтказилаётган учрашувларда мурожаатларнинг асосий қисмини йўл масаласи ташкил этмоқда, – дейди Халқ депутатлари Нуробод туман Кенгаши депутати, O‘zLiDeP депутатлик гуруҳи раҳбари Холмурод Сориев. – Хусусан, Ағрон, Тим, Олға, Булоқбоши, Қўрғонча қишлоқлари республика аҳамиятидаги йўлларда жойлашган бўлиб, йўлларнинг яроқсизлиги одамларнинг норозилигини келтириб чиқармоқда. Депутатлик гуруҳимизнинг Қонунийлик, ҳуқуқ тартибот ва фуқаро хавфсизлиги масалалари доимий комиссияси билан ўтказган қўшма йиғилишида йўл масаласи алоҳида пункт қилиб олиниб, бир қатор қишлоқлардан ўтувчи йўлларнинг яроқсизлиги масаласини кўтардик. Тадбирда тегишли мутасаддилар иштирок этди. Уларга таклиф ва тавсиялар бердик. Лекин, амалда ҳеч қандай натижа бўлмади.\n“Нурбулоқ” маҳалла фуқаролар йиғини раиси Шерхон Явқочов ҳам ушбу масалада шундай фикр билдиради:\n– Маҳалламиз “Нуробод ш. – Нурбулоқ ш. – Иштихон ш.” автомобиль йўлида жойлашган. Билганим, йигирма йиллардан бери аҳвол шундай. Юриб бўлмайдиган даражага келиб қолганда тадбиркорларимиз билан биргаликда йўлнинг маҳалламиздан ўтувчи қисмига 30-40 машина тош тўкиб текислагандай бўламиз. Лекин, ёмғир, жала ёққан пайтида тошлар жойидан чиқиб қолиб, аҳвол янада ёмонлашади. Бу ёғи ҳар биримиз иссиқ жонмиз ахир, маҳаллада бирор кишининг тоби қочиб қолса туман марказий шифохонасига етказиб бориш учун 23 км йўлни бир соатдан кўпроқ вақтда босиб ўтишимизга тўғри келади. Энди яроқсиз йўлда кетаётган автомашинадаги беморнинг аҳволини тасаввур қилаверинг...\nТуман ҳокимлиги ва депутатлик гуруҳи вакиллари, ҳатто йўл таъмирлашга мутасадди ташкилотлар раҳбарлари ҳам фақат “таклиф бериш” билан чекланмоқда. Бу кетишда қачон амалий ишларга ўтилади?\nНуробод Самарқанд вилоятининг саноати деярли ривожланмаган, тадбиркорлик субъектлари нисбатан кам ташкил этилган туманларидан бири. Тумандаги аҳволни ўрганиб, аҳолининг энг кўп мурожаати қайси масала эканига амин бўлгач, йўлларнинг носозлиги ривожланишга тўсиқ бўлаётган омиллардан эмасмикан, деган хулосага келамиз. Мақсадга, манзилларга тез элтувчи восита йўлдир. Зеро, ҳар қандай маънода инсоннинг йўли равон бўлса, ҳаёти мазмунли ва файзли бўлади.


Бола ўзиники бўлса, истаганча калтаклаш мумкинми? | Azon.uz - Ахборот-таҳлилий портал\n1342 21:32 29.11.2021\nФарзанд учун унинг волидайи муҳтарамаси қанчалар азиз бўлса, она учун ҳам фарзанд ана шундай ардоқли саналади. Бироқ шундай воқеалар содир бўладики, баъзан фарзанднинг, баъзида эса онанинг меҳрига шубҳа пайдо бўлади. Хусусан, ижтимоий тармоқларда ўз фарзандини калтаклаган онанинг видеоси тарқалди.\nҚашқадарё вилоятининг Яккабоғ туманида юз бергани таъкидланган ушбу ҳолатда боланинг боши ёрилиб, юзлари қон бўлганини кўрган кишининг қалби ларзага келиши, важоҳат билан ўз фарзандини яна калтакламоқчи бўлаётган онани кўрган киши эса ҳайрат ва нафрат туйғулари орасида сарсон бўлиши турган гап.\nОнани тўхтатмоқчи бўлаётганларга «Бу мени болам, ишларинг бўлмасин!», деб ўдағайлаётган аёл фарзандини бир буюм деб ҳисоблаяптими? Ахир бола уники дегани, ўлгунича калтаклаши ҳам мумкин, хоҳлаган кўйига солишга ҳақли, ўласи қилиб калтакласа ҳам бошқалар аралашмаслиги керак дегани эмас-ку! Худо кўрсатмасин шу уриш натижасида болага зарар етса, ногирон бўлиб қолса, она кейинги ҳаётида бунинг жабрини кўрмайдими? Фарзандига ҳар қараганида жаҳл устида қилган иши кўз ўнгида гавдаланиб, ўзидан нафратланиб ўтмайдими?\nАллоҳ таоло инсонга кўплаб неъматлар берган ва улар ичида фарзанд деб аталмиш инъоми жуда азиз ҳисобланади. Лекин бу неьмат улуғворлиги билан бирга туб негизида катта бир масъулиятли иш ётади. Шу билан бирга фарзандли бўлиш бахти ҳаммага ҳам насиб қилавермайди. Юқоридаги аёл кабилар эса берилган неъматнинг қадрига етмайди.\nФарзандни дунёга келтириш, уни едириб-ичириб катта қилиш бир томон бўлса, иккинчи томондаги муҳим вазифа унинг тарбияси ҳисобланади. Ушбу масъулиятли вазифа эса одатда оналарга топширилади. Эркак киши қаҳри қаттиқрок бўлиши мумкинлиги учунми ёки бошқа сабабданми болани тарбиялаш асосан онанинг зиммасида бўлади. Бу эса уларга фарзандини истаганича тасарруф этиш ҳуқуқини эмас, уни чин мўмин, комил инсон этиб тарбиялаш масъулиятини юклайди.\nБола ёшлик қилиб, онани ранжититиши мумкин. Лекин болани тарбиялашдаги энг яхши восита бу ширин сўз эканлигини унутмаслик керак. Уни уриш эса болада онага нисбатан меҳрнинг камайиши ва ҳатто қўрқув ортидаги нафрат шаклланишига ҳам олиб келиши мумкин. Кейинги сафар урмаса айтганини қилмайдиган бола қанчадир вақтдан кейин ўзи ҳам онасига қўл кўтармаслигига ҳеч ким кафолат бермайди. Ана шунда аттанг қилиб қолмаслик учун ота-она фарзандига чиройли тарбия бермоғи лозим.\nМахсус она бола Қашқадарё Ҳамидуллоҳ Али\n100 09:52 20.01.2022\n149 09:18 20.01.2022\n210 08:25 20.01.2022\n411 21:05 19.01.2022\n307 20:05 19.01.2022


Samsung смартфонни коронавирусдан тозаловчи санитайзер сота бошлади - Terabayt.Uz\nБугунги кунда бутун дунё аҳли учун жиддий муаммога айланган коронавирус смартфон орқали ҳам юқиши мумкин. Биз бунинг олдини олиш учун гаджетни нима билан ва қандай тозалаш бўйича йўриқнома ҳам эълон қилганмиз.\nЎҚИНГ: Хакерлар коронавирусдан фойдаланиб компьютерларга ҳужум қила бошлашди!\nSamsung эса бунинг замонавий ечимини таклиф қилди – UV Sanitizer номли янги маҳсулотини тақдим этди. Бу – смартфон юзасини ультрабинафша нурлари билан бактерия ва вируслардан тозалайдиган стерилизатордир.\nUV Sanitizer худди митти солярий (сунъий қуёшда тобланиш қурилмаси) каби кўринишга эга – ўлчамлари 22,8х12,8х4,9 миллиметр келади. Фойдаланувчи унинг ичига смартфонни қўйиб, қопқоғини ёпади, уёғига қурилманинг ўзи девайс корпусини барча жонлилардан тозалаб беради.\nТабиийки, Samsung UV Sanitizer барча брендлар смартфонларини стериллаб бера олади, унинг ичига ҳатто Galaxy S20 Ultra каби йирик корпусли моделлар ҳам сиғади.\nЎҚИНГ: Атиги 270 долларлик, лекин энг катта экранли 5G-смартфон намойиш қилинди!\nБунига эмас – ушбу санитайзер Qi стандартида симсиз қувватлаш технологияси билан ҳам жиҳозланган. Мазкур технология бўйича симсиз заряд олувчи смартфонларни унинг ичига қўйиб, бир вақтнинг ўзида ҳам стериллаб, ҳам қувватлаб олиш мумкин!\nАйни дамда Samsung UV Sanitizer фақат Таиландда, тахминан 50 АҚШ долларига тенг нархда сотувга чиққан. Унинг энди бошқа мамлакатларда ҳам савдога қўйилишини кутишимиз ўринли.\nШу ўринда яна бир нарсани айтиб ўтиш керакки, яқинда Samsung кўплаб мамлакатлардаги сервис марказларида ўзи ишлаб чиқарган смартфонларни ультрабинафша нурлари ёрдамида бепул дезинфекциялаб бериш хизматини йўлга қўйган. Смартфонни спиртли антисептиклар ёрдамида артиб тозалашдан кўра бу усулда стериллашнинг афзалликлари кўп – экраннинг олеофоб қопламасига зарар етмайди.\n#Samsung #вируслар #смартфонлар #янги технологиялар #аксессуарлар #симсиз қувватлаш технологияси #Samsung UV Sanitizer


Ўзбекистон ва дунё янгиликлари: Австралиядаги тинтувлар, Сербияда қамалга олинган президент саройи ва таслим бўлган Бутефлика\nЯнги Зеландиядаги масжидларга ҳужум ортидан Австралияда уйлар тинтилмоқда.\nКрайстчўрчдаги икки масжидга ҳужум оқибатида қурбонлар сони 49 нафар эканлиги айтилмоқда.\nЭнг зўр шаҳарлар орасида Тошкент йўқ. Ҳозирча... (ми)?\nЗамонавий мегаполислар аҳолиси, кўп ҳолларда, турли ноқулайликлар ва ҳаёт тарзининг ўзига хос салбий жиҳатларидан нолийди. Бироқ қуйида келтирилган бешта шаҳардаги турмуш даражаси йил ўтган сайин фақат яхшиланмоқда. Уларнинг муваффақият сири нимада?\nМудҳиш жиноят: Австралияда қулупнайлар ичига ким игна суқиб қўймоқда?\nАвстралия бўйлаб ичига кичик игналар санчиб қўйилган қулупнайлар топилганидан сўнг мамлакат ҳукумати бу иш юзасидан зудлик билан тергов бошлашга кўрсатма берди.\n“Гей экани учун имомликдан қувилган, масжиддан четлатилган, энди эса..."\nНур Варсаме Мельбурндаги масжидларнинг бирида имомлик қилган. Аммо ўзининг гейлигини ошкор қилгач, уни имомликдан четлатишган. У бунинг ортидан ўз жонидан хавотирга ҳам тушиб қолган.\nАвстралиядаги Куинсленд штати шифокорлари фикрларича, болалар ўлим ҳақида имкон қадар эртароқ билимга эга бўлганлари маъқул.\n‘Бунақа йиртқич, гўштхўр бургани ҳеч ким кўрмаган’\nШу кунларда австралиялик 16 ёшли ўсмир Сэм Канизай уларнинг ҳужумига учраган. Чўмиламан, деб денгизга тушгану, уларнинг домига йўлиққан. Соҳилга чиққач, ҳар икки болдири ҳам қип-қизил қонга беланганини кўрган.


07 апрел 2020, Тошкент вақти: 17:11\nНАМАНГАН. “Навбаҳор” футбол жамоасининг кўп минг сонли мухлислари номидан мактуб йўлламоқдамиз. Ўзбекистон футболини ёритиб бораётган Championat.asia сайтига жиддий эътирозимиз бор. Тошкентнинг “Пахтакор” жамоаси ашаддий мухлиси томонидан ташкил этилган ушбу сайт адолат тарозисини ўртада ушлаб тура олмаяпти. Фақат бир томонлама фикр юритадиган сайт куни кеча “Навбаҳор” мухлисларига яна бир туҳмат қилди.\nЎтган ҳафта Тошкентда “Пахтакор” – “Навбаҳор” ўйини бўлиб ўтди. Championat.asia сайтининг иддао қилишича, стадионни гўё “Навбаҳор” мухлислари харобага айлантирган эмиш. Аслида, “Пахтакор” стадиони қайта қурилади деган гап чиққандан бери, икки йилки, таъмирлангани йўқ. Ўриндиқлар синиб ётибди, секторлар қаровсиз қолган. Шундай бўлса-да, ҳамма айб “Навбаҳор” мухлисларига тўнкалди!\nГапимизни катта кетишга йўйманг, аммо мухлислик борасида наманганликлардан кўп нарса ўрганса арзийди. Тошкентда стадионлар текин бўлгани ҳолда, битта ўйинга 2-3 минг мухлис киради. “Навбаҳор” стадионида чипта нархи 20-50 минг сўм бўлса ҳам, ҳар бир ўйинга 25 мингдан кўп томошабин кирмоқда.\nБизга тарафкашлик ва туҳмат қиладиган футбол сайти керак эмас. “Навбаҳор” мухлислари Championat.asia сайтига бойкот эълон қилдик!”


Қозоғистонга ижодий сафар » ЎЗБЕК МИЛЛИЙ АКАДЕМИК ДРАМА ТЕАТРИ\nЎЗБЕК МИЛЛИЙ АКАДЕМИК ДРАМА ТЕАТРИ » ТЕАТР ҲАҚИДА » ЯНГИЛИКЛАР » Қозоғистонга ижодий сафар\nҚозоғистонга ижодий сафар\nЎзбек Миллий Академик драма театри жамоаси 25-июндан 27-июнга қадар Қозоғистон Республикасининг Нур-Султон шаҳрида ижодий сафарда бўлиб қайтди. Жамоа театр директори, Ўзбекистон ва Қорақалпоғистон халқ артисти Ёдгор Сагдиев бошчилигида “Иймон” спектакли билан ижодий ташриф буюрди. Қозоқ халқининг давлат ва миллий байрамлари муносабати билан театр жамоаси “Елорда-онер-олкеси” ижодий учрашувида фаол иштирок этди. Шунингдек, К.Куанышбаев номидаги Қозоқ давлат академик мусиқали драма театри янги биносининг очилиш маросимида “Иймон” спектакли билан иштирок этиб, қозоқ саҳнасини файз-тароватга тўлдирди. Спектакль қардош халқга манзур бўлди. Давомли қарсаклар, олқишлар драмага берилган муносиб баҳо эканлигини эътироф этамиз.\nИкки халқ ўртасидаги ижодий фикрий алмашувлар, келажак режа-мақсадлар ижодий дўстона муносабатларни янада мустаҳкам бўлишида асос ва заминдир.\nЎзбек ва қозоқ халқининг ҳамдўстлиги бардавом бўлсин!